Predlog SKLEP SVETA o sklenitvi Protokola o spremembi Sporazuma o vladnih nabavah /* COM/2013/0143 final - 2013/0086 (NLE) */





OBRAZLOŽITVENI MEMORANDUM 1. OZADJE Sporazum o vladnih nabavah (GPA)[1] je bil do zdaj edini pravno zavezujoč sporazum v STO na temo vladnih nabav. O trenutni različici sporazuma so pogajanja potekala istočasno z urugvajskim krogom leta 1994, veljati pa je začel 1. januarja 1996 (sporazum GPA iz leta 1994). Pogodbenice sporazuma GPA iz leta 1994 so: Armenija, Kanada, Evropska unija (27 držav članic), Hongkong – Kitajska, Islandija, Izrael, Japonska, Koreja, Lihtenštajn, Aruba (Nizozemska), Norveška, Singapur, Švica, Kitajski Tajpej, Združene države. Sporazum upravlja Odbor za vladne nabave (Odbor). Sporazum GPA iz leta 1994 je od sprejetja leta 1994 vključeval obveznost za pogajanja o vsebini in kritju Sporazuma (člen XXIV:7(b)). Pogajanja o tem so se začela leta 1999. Namen pogajanj je bil triplastni: (i) izboljšati in posodobiti sporazum GPA iz leta 1994 glede na razvoj informacijske tehnologije in metod nabave; (ii) razširiti kritje iz sporazuma GPA iz leta 1994; ter (iii) odpraviti preostale diskriminatorne ukrepe. Pogajanja je izvedla Komisija. Odbor za trgovinsko politiko je redno ustno in pisno obveščal Svet o poteku pogajanj. Poleg tega so se pred vsako pogajalsko sejo v Ženevi izvedli usklajevalni sestanki z državami članicami. Odbor INTA je redno pisno obveščal Evropski parlament. Decembra 2006 so pogodbenice Sporazuma GPA dosegle dogovor o reviziji besedila Sporazuma GPA iz leta 1994. Vendar je bil sporazum pogajalcev začasni, saj je bil predmet obojestransko zadovoljivega rezultata pogajanj o širitvi kritja Sporazuma (dostop na trg; kritje Sporazuma se določi glede na Dodatek I vsake pogodbenice k Sporazumu GPA iz leta 1994). Februarja 2007 je Svet v svojem sklepu[2] poudaril pomen uspešnega in hitrega zaključka takrat potekajoče revizije Sporazuma GPA. Navaja, da bi revizija morala omogočiti splošno izboljšanje dostopa do trgov naročil za pogodbenice GPA ter odpraviti obstoječe neravnovesje. 30. marca 2012 so pogodbenice GPA dosegle politični sporazum in sprejele Sklep, s katerim so sprejele elemente rezultatov pogajanj (Sklep o rezultatih pogajanj), ki vsebuje: i) Protokol o spremembi Sporazuma o vladnih nabavah (Protokol) in ii) sedem sklepov Odbora. S Sklepom o rezultatih pogajanj so pogodbenice Sporazuma GPA sprejele besedilo Protokola in ga odprle za sprejetje s strani pogodbenic Sporazuma GPA iz leta 1994. Ta protokol bo začel veljati za tiste pogodbenice Sporazuma GPA iz leta 1994, ki so deponirale njihove zadevne listine o sprejetju tega protokola, trideseti dan po tem, ko sta jih deponirali dve tretjini pogodbenic Sporazuma GPA iz leta 1994. Nato začne ta protokol veljati za vsako pogodbenico Sporazuma GPA iz leta 1994, ki je deponirala svojo listino o sprejetju tega protokola, trideseti dan po datumu takega deponiranja. Vsaka članica STO, ki želi pristopiti k Sporazumu GPA iz leta 1994, se bo morala zavezati Protokolu o spremembi Sporazuma o vladnih nabavah, ko začne ta veljati. Poleg tega Sklep o rezultatih pogajanj v Dodatku 2 določa sedem sklepov Odbora za vladne nabave, ki določajo prihodnje delovne programe Odbora za vladne nabave in natančno opredeljujejo zahteve v skladu s členoma XIX in XXII Sporazuma. Ti sklepi so del izpogajanega ravnotežja in odražajo obvezo pogodbenic Sporazuma GPA za začetek izvajanja nekaterih določb revidiranega Sporazuma GPA, takoj ko začne Protokol veljati. Dogovorjeno je bilo, da bo Odbor na svoji prvi seji po začetku veljavnosti Protokola sprejel sklep, s katerim bi potrdil politično obvezo za sprejetje teh sklepov, ki bi začeli veljati na dan začetka veljavnosti Protokola. Ker so Protokol in ti sklepi predmet političnega sporazuma, sprejetega marca 2012, so del istega paketa za namene ratifikacije revizije GPA s strani EU. Ker pa se sklepi Odbora sprejemajo po drugačnem postopku notranjega odločanja kot Protokol, je za te sklepe potreben ločen predlog Komisije. 2. REZULTAT POGAJANJ Protokol spreminja besedilo GPA iz leta 1994 ter njegove dodatke. Sestavljen je iz preambule, spremenjenega besedila Sporazuma GPA in 4 dodatkov. Pri tem je treba opozoriti, da sporazum ne velja avtomatsko za vse vladne nabave pogodbenic. Namesto tega je kritje Sporazuma določeno v zvezi z Dodatkom I vsake pogodbenice, v katerem je ponudba pogodbenice natančno določena v različnih prilogah, ki se sklicujejo na krite subjekte in/ali specifične sektorje. V Dodatku II Sporazuma so naštete publikacije, v katerih pogodbenice objavijo veljavna pravila in postopke naročanja. V Dodatku III so naštete publikacije, v katerih pogodbenice objavijo obvestila o nameravanem naročilu. V Dodatku IV so naštete publikacije, v katerih pogodbenice objavijo obvestila o oddanih naročilih in statistične podatke. 2.1. Revidiran Sporazum GPA Revidirano besedilo GPA zagotavlja višjo raven jasnosti in preglednosti ter enako podlago pri postopkih javnih naročil za dobavitelje, blago in storitve s poreklom iz pogodbenic Sporazuma GPA. V ta namen je EU uspešno poskušala preoblikovati besedilo revidiranega Sporazuma GPA, da bi upoštevala zaporedje postopka naročanja in besedilo približala direktivam EU glede naročanja. Zato novo revidirano besedilo pomeni precejšnje izboljšanje v smislu berljivosti in jasnosti določb, saj so uporabniku prijaznejše. Poleg tega, da bi se omogočilo učinkovito odprtje trgov naročil drugih pogodbenic GPA, revidirano besedilo vsebuje popolne nove določbe, ki predstavljajo precejšnje izboljšanje pogojev za sodelovanje dobaviteljev EU v tujini. Ti novi elementi vključujejo naslednje: Pogodbenice Sporazuma GPA bodo morale vzpostaviti brezplačno in centralizirano elektronsko zbirko podatkov, ki bo vključevala obvestila o naročilu, ki jih objavijo ministrstva in centralni naročniki. Nove obveznosti večinoma temeljijo na modelu EU, saj EU vzdržuje brezplačno enotno zbirko podatkov, ki se imenuje dnevna elektronska javna naročila (TED), v kateri so na voljo vsa obvestila o naročilih. Na ta način bodo priložnosti za naročila dostopnejše vsem pogodbenicam Sporazuma GPA. Revidiran Sporazum GPA vsebuje jasnejša pravila o izboru dobaviteljev, ki dopuščajo več konkurence: podobno kot pri sistemu EU, bo izbirni postopek zagotovil, da podjetja, ki želijo sodelovati pri naročilu, niso bila spoznana za kriva podkupovanja ali korupcije. Poleg tega se stalni seznami dobaviteljev, ki jih vzdržujejo naročniki, dajo na voljo dobaviteljem, ki niso vpisani na seznam, s čimer se omogoči več konkurence na trgih. Revizija sporazuma GPA vodi tudi k uvedbi elektronskega naročanja: sklop določb o uporabi elektronskih naročil je bil uveden na pobudo EU. Vključujejo tudi možnost za uporabo elektronskih dražb. Uporaba elektronskih sredstev omogoča tudi več prožnosti v postopkih, vključno s krajšimi roki. Revidirano besedilo Sporazuma GPA vključuje nove določbe za države v razvoju, ki želijo pristopiti k Sporazumu. To je posebej pomembno, ker ima Sporazum GPA iz leta 1994 omejeno število članic, od katerih je večina razvitih gospodarstev. Za spodbudo državam v razvoju za pristop k Sporazumu jim revidirano besedilo ponuja ugodnosti s sklopom prehodnih ukrepov, kot so višji pragi, postopno uvajanje subjektov in sektorjev, katerih namen je olajšati prehod na odprto gospodarstvo, ki se sooča s tujo konkurenco. Drugi pomemben element se nanaša na pogoje, pod katerimi je mogoče naročnika, ki je bil vključen v obveznosti pogodbenice, izločiti iz področja uporabe Sporazuma GPA. Premik s prejšnjega okornega sistema sprememb kritja na jasnejši sistem je bil med najtežjimi temami, o katerih se je bilo treba dogovoriti na pogajanjih, ter predstavlja eno od najpomembnejših sprememb novega besedila, večinoma v korist EU. EU je dosegla, da so sedanje obveznosti v zvezi s statističnim poročanjem enostavnejše in prožnejše. To vključuje omejitev količine podatkov, ki jih je treba predložiti, možnost predložitve ocen in uvedbo možnosti odstopanja od obveznosti za pogodbenice (kot je EU), ki vzdržujejo centralizirano zbirko podatkov. EU je prav tako dosegla, da Sporazum izrecno določa poenostavljen postopek (člen XIX), po katerem pogodbenice obveščajo o popravkih in spremembah njihovih prilog k Dodatku I (kritje). To pomeni, da se v primeru kakršnega koli popravka, prenosa subjekta iz ene priloge v drugo, izločitve subjekta ter v primeru kakršne koli spremembe, ne bi bilo več treba zatekati k uradnemu postopku spremembe (kot je določen v členu XXII.11 Sporazuma). Predlaga se pooblastilo Komisiji, na podlagi katerega lahko Odboru za vladne nabave predloži kakršen koli predlog za popravek ali spremembo prilog EU k Dodatku I. V primeru subjektov držav članic bo Komisija ob prejemu zadevnih informacij katere koli države članice ter po obvestilu državam članicam v zadevnem odboru (Odbor za trgovinsko politiko) o tem obvestila Odbor. To bi bilo v skladu s prakso v okviru sedanjega Sporazuma GPA iz leta 1994. 2.2. Kritje Pogajanja so zagotovila precejšnjo razširitev področja kritja Sporazuma GPA. Dodatki h kritju po ocenah STO dosegajo 80 milijard EUR. EU je zagotovila za približno 30 milijard EUR dodatnih priložnosti za dostop na trg za evropska podjetja. Dostop na trg je bil razširjen prek: (i) dodatka več kot 200 naročnikov, tako na centralni kot podcentralni ravni. V primerjavi s Sporazumom GPA iz leta 1994 vse pogodbenice, ki imajo podcentralno raven vlade, zdaj ponujajo kritja različnih stopenj; (ii) večjega kritja blaga s črtanjem ali zmanjšanjem obsega obstoječih odstopanj in z dodajanjem blaga na seznam neobčutljivih naročil na področju obrambe; (iii) razširitve kritja storitev v različnih stopnjah v skoraj vseh pogodbenicah. Vse pogodbenice zdaj ponujajo celotno kategorijo gradbenih storitev (gradbenih del); (iv) znižanja pragov, pri katerih se začnejo uporabljati pravila Sporazuma GPA (nekatere pogodbenice); (v) novih kritij za pogodbene ureditve, kot so koncesijske pogodbe za gradbena dela/ pogodbe izgradi-upravljaj-prenesi/pobude za zasebno financiranje; (vi) odprave nekaterih diskriminatornih določb, kot so kompenzacije in pravila o kupovanju domačega blaga in storitev, ki so jih nekatere pogodbenice ohranile v okviru Sporazuma GPA iz leta 1994. 3. POSTOPEK Komisija predlaga Svetu, da v imenu Evropske unije sklene Protokol o spremembi Sporazuma o vladnih nabavah. Evropski parlament se pozove, da poda svoje soglasje k sklenitvi Protokola. Ta predlog ne vpliva na proračun EU. 2013/0086 (NLE) Predlog SKLEP SVETA o sklenitvi Protokola o spremembi Sporazuma o vladnih nabavah SVET EVROPSKE UNIJE JE – ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(6)(a)(v) in členom 218(7) Pogodbe, ob upoštevanju predloga Evropske komisije, ob upoštevanju soglasja Evropskega parlamenta, ob upoštevanju naslednjega: (1) Pogajanja o reviziji Sporazuma STO o vladnih nabavah (GPA) so se začela januarja 1999 na podlagi obveze, ki je vključena v člen XXIV:7(b) Sporazuma GPA. (2) Pogajanja je izvedla Komisija po posvetovanju z odborom, ustanovljenim s členom 207 Pogodbe o delovanju Evropske unije. (3) 15. decembra 2011 so pogodbenice Sporazuma GPA dosegle politični sporazum na ministrski ravni o rezultatih pogajanj. Politični sporazum je bil potrjen s sprejetjem Sklepa o rezultatih pogajanj v Odboru GPA 30. marca 2012. S Sklepom o rezultatih pogajanj, ki vključuje Protokol o spremembi Sporazuma o vladnih nabavah (Protokol), so pogodbenice Sporazuma GPA overile besedilo Protokola in ga odprle za sprejetje pogodbenicam Sporazuma GPA iz leta 1994. (4) Protokol vsebuje preambulo, Sporazum o vladnih nabavah in njegove štiri dodatke. (5) Člen XIX Sporazuma GPA predvideva poenostavljen postopek, ki ga je treba upoštevati v primerih spremembe ali popravka seznama kritih subjektov, kot je določen prilogah vsake posamezne pogodbenice k Dodatku I Sporazuma. Komisija bi morala biti pooblaščena, da lahko predlaga popravek in spremembo seznamov subjektov držav članic, določenih v prilogah EU k Dodatku I, v skladu s členom XIX Sporazuma GPA, po prejemu zadevnih informacij od držav članic. (6) Protokol bi bilo treba skleniti v imenu Unije – SPREJEL NASLEDNJI SKLEP: Člen 1 Protokol o spremembi Sporazuma o vladnih nabavah se sklene v imenu Evropske unije. Besedilo Protokola je priloženo temu sklepu. Člen 2 Predsednik Sveta imenuje osebe, ki so pooblaščene za deponiranje listine o sprejetju, kot je določeno v odstavku 3 Protokola, v imenu Unije, s čimer podajo soglasje Unije za njeno zavezanost Protokolu. Člen 3 Ta protokol se ne razlaga kot podeljevanje pravic ali nalaganje obveznosti, na katere se je mogoče neposredno sklicevati na sodiščih Unije ali držav članic. Člen 4 Za namene obveščanja o popravkih in spremembah kritja v skladu s členom XIX Sporazuma je Evropska komisija pooblaščena, da Odbor Sporazuma o vladnih nabavah obvesti o vseh popravkih ali spremembah seznama subjektov, ki so kriti v skladu s prilogami EU k Dodatku I, na podlagi zadevnih informacij držav članic. Člen 5 Ta sklep začne veljati na dan sprejetja. Objavi se v Uradnem listu Evropske unije. Datum začetka veljavnosti Protokola se objavi v Uradnem listu Evropske unije. V Bruslju, Za Svet Predsednik [1] Uradni list J C256, 3.9.1996, str. 1. [2] 2780. seja Sveta za zunanje odnose, Bruselj, 12. februarja 2007, št. 6039/07 (Press 18). PRILOGA Protokol o spremembi Sporazuma o vladnih naBAVAh.. 2 PRILOGA K ProtokolU o spremembi Sporazuma o vladnih naBAVAh. 3 Dodatek I KONČNE PONUDBE POGODBENIC GPA za DODATeK I PRI POGAJANJIH O KRITJU GPA.. 32 KončnA ponudba Republike Armenije za Dodatek I 33 KončnA ponudba Kanade za Dodatek I 43 PrihodnjE obveznosti Evropske unije za DodatEk I (končNO) 61 Končna ponudba za Dodatek I Hongkonga, Kitajska. 237 Končna ponudba Islandije za Dodatek I 247 Končna ponudba Izraela za Dodatek I 264 Končna ponudba Japonske za Dodatek I 275 KončnA ponudba Republike koreje za Dodatek I 290 Končna ponudba Kneževine Lihtenštajn za Dodatek I 304 Končna ponudba kraljevine nizozemske V ZVEZI Z ARUBO ZA DODATEK I 316 Končna ponudba norveške za Dodatek I 323 Končna ponudba Singapurja za Dodatek I 344 Končna ponudba švice za Dodatek I 353 Končna ponudba ločenega carinskega območja Tajvana, Penghuja, Kinmena in Matsuja za dodatek i*. 374 KONČNA PONUDBA ZDRUŽENIH DRŽAV ZA DODATEK I 393 Dodatek II 416 Dodatek III 416 Dodatek IV.. 416 Protokol o spremembi Sporazuma o vladnih naBAVAh Pogodbenice Sporazuma o vladnih nabavah, sklenjenega v Marakešu dne 15. aprila 1994 (v nadaljnjem besedilu: Sporazum iz leta 1994), so se – po opravljenih dodatnih pogajanjih v skladu s členom XXIV:7(b) in (c) Sporazuma iz leta 1994 – dogovorile o naslednjem: 1. Preambula, členi I do XXIV in Dodatki k Sporazumu iz leta 1994 se črtajo in nadomestijo z določbami iz Priloge k tej uredbi. 2. Ta protokol je na voljo za sprejetje pogodbenicam Sporazuma iz leta 1994. 3. Ta protokol začne veljati za tiste pogodbenice Sporazuma iz leta 1994, ki so deponirale listine o sprejetju tega protokola trideseti dan po tem, ko jih deponirata dve tretjini pogodbenic Sporazuma iz leta 1994. Nato začne ta protokol veljati za vsako pogodbenico Sporazuma iz leta 1994, ki je deponirala svojo listino o sprejetju tega protokola, trideseti dan po datumu takega deponiranja. 4. Ta protokol se deponira pri generalnem direktorju Svetovne trgovinske organizacije, ki vsaki pogodbenici Sporazuma iz leta 1994 nemudoma zagotovi overjen izvod tega protokola in jo obvesti o vsakem sprejetju Protokola. 5. Ta protokol se registrira v skladu z določbami člena 102 Ustanovne listine Združenih narodov. Sklenjeno v Ženevi, tridesetega marca dva tisoč dvanajst v enem samem izvodu v angleškem, francoskem in španskem jeziku, pri čemer so vsa besedila verodostojna, razen če ni drugače določeno glede dodatkov k temu protokolu. PRILOGA K ProtokolU o spremembi Sporazuma o vladnih naBAVAh Preambula Pogodbenice tega sporazuma (v nadaljnjem besedilu: pogodbenice) so se – ob priznavanju potrebe po učinkovitem večstranskem okviru za vladne nabave, da bi dosegle večjo liberalizacijo in razširitev mednarodne trgovine ter izboljšale njen okvir, ob priznavanju, da se ukrepi na področju vladnih nabav ne bi smeli pripravljati, sprejemati ali uporabljati z namenom zaščite domačih ponudnikov, blaga ali storitev ali z namenom diskriminacije med tujimi ponudniki, blagom ali storitvami, ob priznavanju, da sta celovitost in predvidljivost sistemov vladnih nabav bistvena za uspešno in učinkovito upravljanje javnih sredstev, uspešnosti gospodarstev pogodbenic in delovanja večstranskega trgovinskega sistema, ob priznavanju, da bi morale biti postopkovne obveznosti v skladu s tem sporazumom dovolj prilagodljive za upoštevanje posebnih okoliščin vsake pogodbenice, ob priznavanju potrebe po upoštevanju razvojnih, finančnih in trgovinskih potreb držav v razvoju, zlasti najmanj razvitih držav, ob priznavanju pomena preglednih ukrepov v zvezi z vladnimi nabavami, izvajanja naročanja na pregleden in nepristranski način ter izogibanja navzkrižjem interesov in korupciji v skladu z veljavnimi mednarodnimi instrumenti, kot je Konvencija Združenih narodov proti korupciji, ob priznavanju pomena uporabe in spodbujanja uporabe elektronskih sredstev za naročanje, ki ga krije ta sporazum, z željo vzpodbujati članice STO, ki niso pogodbenice Sporazuma, da ga sprejmejo in k njemu pristopijo – dogovorile o naslednjem: Člen I Opredelitev pojmov V tem sporazumu: (a) komercialno blago ali storitve pomenijo blago ali storitve take vrste, ki se običajno prodajajo ali ponujajo za prodajo na komercialnih trgih nevladnim kupcem, ki jih običajno tudi kupijo, za nevladne namene; (b) Odbor pomeni Odbor za vladne nabave, ustanovljen s členom XXI:1; (c) gradbene storitve pomenijo storitve, katerih cilj je na kakršen koli način izvesti nizke ali visoke gradnje na podlagi oddelka 51 začasne osrednje klasifikacije proizvodov Združenih narodov (v nadaljnjem besedilu: CPC); (d) država vključuje vsako ločeno carinsko območje, ki je pogodbenica tega sporazuma. V primeru ločenega carinskega območja, ki je pogodbenica tega sporazuma, se izraz v tem sporazumu, ki ga spremlja beseda „nacionalni“, tolmači, kakor da se nanaša na zadevno carinsko območje, če ni določeno drugače; (e) dnevi pomenijo koledarske dneve; (f) elektronska dražba pomeni ponavljajoč se postopek, pri katerem ponudniki z uporabo elektronskih sredstev predstavijo nove cene ali nove vrednosti za količinsko opredeljive necenovne elemente ponudbe, povezane z merili vrednotenja, ali oboje, na podlagi katerega se določi ali ponovno določi razvrstitev ponudb; (g) v pisni obliki ali pisno pomeni informacije, izražene z besedami ali številkami, ki jih je mogoče prebrati, reproducirati in pozneje posredovati. To lahko vključuje elektronsko posredovane in shranjene informacije; (h) omejeni razpisni postopki pomenijo način naročanja, pri katerem se naročniki posvetujejo z enim ali več izbranimi ponudniki; (i) ukrep pomeni vsak zakon, predpis, postopek, upravno usmeritev ali prakso ali kateri koli ukrep naročnika v zvezi s kritim naročilom;f (j) večnamenski seznam pomeni seznam ponudnikov, za katere je naročnik ugotovil, da izpolnjujejo pogoje za sodelovanje na tem seznamu, in ki ga naročnik namerava uporabiti več kot enkrat; (k) obvestilo o nameravanem naročilu pomeni obvestilo, ki ga objavi naročnik, da povabi zainteresirane ponudnike, naj oddajo vlogo za sodelovanje ali oddajo ponudbo ali oboje; (l) kompenzacija pomeni kateri koli pogoj ali zavezo, ki spodbuja lokalni razvoj ali izboljšuje plačilno bilanco pogodbenice, kot so uporaba domače vsebine, licenciranje tehnologije, naložbe, protidobave in podobni ukrepi ali zahteve; (m) odprt razpis pomeni način naročanja, pri katerem lahko vsi zainteresirani ponudniki oddajo ponudbo; (n) oseba pomeni fizično ali pravno osebo; (o) naročnik pomeni subjekt, ki je krit v skladu s Prilogo 1, 2 ali 3 pogodbenice k Dodatku I; (p) kvalificirani ponudnik pomeni ponudnika, za katerega naročnik ugotovi, da je izpolnil pogoje za sodelovanje; (q) selektivni razpis pomeni način naročanja, pri katerem naročnik k oddaji ponudb povabi le kvalificirane ponudnike; (r) storitve vključujejo gradbene storitve, razen če ni drugače določeno; (s) standard pomeni dokument, ki ga je odobril priznani organ, ki za splošno in večkratno uporabo določa pravila, smernice ali značilnosti za blago ali storitve ali z njimi povezane postopke in načine proizvodnje, ki jih ni obvezno upoštevati. Lahko vključuje ali izključno obravnava tudi zahteve glede terminologije, simbolov, pakiranja, označevanja ali etiketiranja, ki se uporabljajo za blago, storitve, postopke ali načine proizvodnje; (t) ponudnik pomeni osebo ali skupino oseb, ki ponuja ali bi lahko ponujala blago ali storitve; in (u) tehnična specifikacija pomeni zahtevo iz razpisa, ki: (i) določa značilnosti blaga ali storitev, ki se naročajo, vključno s kakovostjo, uspešnostjo, varnostjo in merami, ali postopkov in načinov njihove proizvodnje ali zagotavljanja ali (ii) obravnava zahteve glede terminologije, simbolov, pakiranja, označevanja ali etiketiranja, ki se uporabljajo za blago ali storitve. Člen II Področje in obseg uporabe Uporaba Sporazuma 1. Ta sporazum se uporablja za vse ukrepe v zvezi s kritimi naročili ne glede na to, ali se izvajajo izključno z elektronskimi sredstvi ali le delno. 2. Krita naročila v tem sporazumu pomenijo naročila za vladne namene: (a) blaga, storitev ali kombinacije obeh: (i) kot je določeno v prilogah vsake pogodbenice k Dodatku I; in (ii) ki niso naročene z namenom komercialne ali ponovne prodaje ali za uporabo v proizvodnji ali ponujanje blaga ali storitev za komercialno prodajo ali ponovno prodajo; (b) na podlagi vseh vrst pogodb, vključno z naslednjimi: nakup, zakup in najem ali najemni nakup z nakupno pravico ali brez nje; (c) katerih vrednost, ocenjena v skladu z odstavki 6 do 8, je enaka ali presega ustrezen prag, določen v prilogah pogodbenice k Dodatku I, v času objave obvestila v skladu s členom VII; (d) s strani naročnika; in (e) ki niso drugače izključene iz kritja v odstavku 3 ali prilogi pogodbenice k Dodatku I. 3. Razen če ni drugače določeno v prilogah pogodbenice k Dodatku I, se tega sporazuma ne uporablja za: (a) pridobitev ali najem zemljišča, obstoječih zgradb ali drugih nepremičnin ali pravic na njih; (b) nepogodbene sporazume ali katero koli obliko pomoči, ki jo zagotovi pogodbenica, vključno z dogovori o sodelovanju, nepovratnimi sredstvi, posojili, prilivi lastniškega kapitala, garancijami in fiskalnimi spodbudami; (c) naročilo ali pridobitev storitev fiskalnega urada ali depozitnih storitev, likvidacijskih in upravljavskih storitev za regulirane finančne ustanove ali storitev, povezanih s prodajo, odkupom in razporeditvijo javnega dolga, vključno s posojili in državnimi obveznicami ter dolžniškimi in drugimi vrednostnimi papirji; (d) pogodbe o zaposlitvi v javnem sektorju; (e) naročila, izvedena: (i) za posebni namen zagotavljanja mednarodne pomoči, vključno z razvojno pomočjo; (ii) po posebnem postopku ali pogojih mednarodnega sporazuma v zvezi z nameščanjem vojaških enot ali v zvezi s skupnim izvajanjem s strani držav pogodbenic projekta; ali (iii) po posebnem postopku oziroma pogojih mednarodne organizacije ali financirana z mednarodnimi nepovratnimi sredstvi, posojili ali drugo podporo, kadar uporabljen postopek ali pogoj ne bi bil skladen s tem sporazumom. 4. Vsaka pogodbenica v svojih prilogah k Dodatku I navede naslednje informacije: (a) v Prilogi 1 vladne subjekte na centralni ravni, katerih naročila so krita s tem sporazumom; (b) v Prilogi 2 vladne subjekte na podcentralni ravni, katerih naročila so krita s tem sporazumom; (c) v Prilogi 3 vse druge subjekte, katerih naročila so krita s tem sporazumom; (d) v Prilogi 4 blago, ki je krito s tem sporazumom; (e) v Prilogi 5 storitve, razen gradbenih storitev, ki so krite s tem sporazumom; (f) v Prilogi 6 gradbene storitve, ki so krite s tem sporazumom; in (g) v Prilogi 7 kakršne koli splošne opombe. 5. Kadar naročnik v okviru kritih naročil zahteva od oseb, ki niso krite v okviru prilog pogodbenice k Dodatku I, da naročajo v skladu s posebnimi zahtevami, se za te zahteve smiselno uporablja člen IV. Vrednotenje 6. Pri ocenjevanju vrednosti naročila , da bi ugotovil, ali je naročilo krito, naročnik: (a) naročila ne razdeli na ločena naročila niti ne izbere ali uporabi določene metode vrednotenja za oceno vrednosti naročila, da bi ga tako v celoti ali delno izključil iz uporabe tega poglavja; in (b) vključi ocenjeno največjo skupno vrednost naročila, dodeljenega enemu ali več ponudnikom, za celotno obdobje njegovega trajanja, pri čemer upošteva vse oblike plačila, vključno s: (i) premijami, dajatvami, provizijami in obrestmi; ter (ii) če naročilo omogoča več možnosti, celotno vrednostjo teh možnosti. 7. Če ima posamezna zahteva za naročilo za posledico oddajo več kot enega naročila ali oddajo naročil v ločenih delih (v nadaljnjem besedilu: ponavljajoča se naročila), izračun ocenjene največje skupne vrednosti temelji na: (a) vrednosti ponavljajočih se naročil iste vrste blaga ali storitev, oddanih v zadnjih 12 mesecih ali v predhodnem proračunskem letu naročnika, prilagojeni, če je to mogoče, da se upoštevajo pričakovane spremembe količine ali vrednosti blaga ali storitev, ki se bodo naročale v naslednjih 12 mesecih; ali (b) ocenjeni vrednosti ponavljajočih se naročil iste vrste blaga ali storitev, ki bodo oddana v 12 mesecih po oddaji prvotnega naročila ali v proračunskem letu naročnika. 8. V primeru naročila v obliki zakupa, najema ali najemnega zakupa blaga ali storitev ali naročila, za katerega skupna cena ni določena, se kot osnova za vrednotenje uporablja: (a) pri naročilih za določen čas: (i) če je čas trajanja naročila 12 mesecev ali manj, skupna ocenjena največja vrednost za obdobje njegove veljavnosti; ali (ii) če je čas trajanja naročila daljši od 12 mesecev, skupna ocenjena največja vrednost, vključno z morebitno ocenjeno preostalo vrednostjo; (b) pri naročilih za nedoločen čas ocena mesečnega obroka, pomnožena z 48; in (c) kadar za naročilo ni gotovo, če bo sklenjeno za določen čas, se uporablja pododstavek (b). Člen III Varnostne in splošne izjeme 1. Nobena določba tega sporazuma se ne razlaga tako, da bi kateri koli pogodbenici preprečila sprejetje kakršnega koli ukrepa ali nerazkritje informacij, za katere meni, da so potrebne za zaščito njenih bistvenih varnostnih interesov v zvezi z naročanjem orožja, streliva ali vojaškega materiala ali v zvezi z naročili, ki so nepogrešljiva za nacionalno varnost ali nacionalno obrambo. 2. Pod pogojem, da se taki ukrepi ne uporabljajo na način, ki bi pomenil sredstvo za samovoljno ali neupravičeno diskriminacijo med pogodbenicami, v katerih prevladujejo enaki pogoji, ali za prikrito omejevanje mednarodne trgovine, se nobena določba tega sporazuma ne razlaga tako, da bi se kateri koli pogodbenici preprečilo uvajanje ali izvrševanje ukrepov: (a) ki so potrebni za varovanje javne morale, reda ali varnosti; (b) ki so potrebni za varovanje življenja ali zdravja ljudi, živali ali rastlin; (c) ki so potrebni za zaščito intelektualne lastnine; ali (d) ki so povezani z blagom ali storitvami invalidov, človekoljubnih ustanov ali zapornikov. Člen IV Splošna načela Prepoved diskriminacije 1. Vsaka pogodbenica, vključno z njenimi naročniki, glede katerega koli ukrepa v zvezi s kritimi naročili blaga in storitev katere koli druge pogodbenice in za ponudnike katere koli druge pogodbenice, ki ponujajo blago ali storitve katere koli pogodbenice, takoj in brezpogojno zagotovi obravnavo, ki ni manj ugodna od obravnave, ki jo pogodbenica, vključno s svojimi naročniki, zagotovi za: (a) domače blago, storitve in ponudnike; in (b) blago, storitve in ponudnike katere koli druge pogodbenice. 2. Kar zadeva kateri koli ukrep v zvezi s kritimi naročili, pogodbenica, vključno z njenimi naročniki: (a) ne obravnava lokalnega ponudnika manj ugodno kot drugega lokalnega ponudnika na podlagi stopnje povezave s tujino ali obsega tujega lastništva; ali (b) ne diskriminira lokalnega ponudnika na podlagi dejstva, da so blago ali storitve, ki jih ponuja ta ponudnik za določeno naročilo, blago ali storitve katere koli druge pogodbenice. Uporaba elektronskih sredstev 3. Pri izvedbi kritega naročanja s pomočjo elektronskih sredstev naročnik: (a) zagotovi, da se naročanje izvaja s pomočjo sistemov informacijske tehnologije in programske opreme, vključno s tistimi, ki so povezani z overjanjem in šifriranjem podatkov, ki so splošno dostopni in interoperabilni z drugimi splošno dostopnimi sistemi informacijske tehnologije in programske opreme, ter (b) vzdržuje mehanizme, ki zagotavljajo celovitost vlog za sodelovanje in ponudb, vključno z določitvijo datuma prejema ponudbe in preprečevanjem neustreznega dostopa. Izvajanje naročanja 4. Naročnik izvede krito naročanje na pregleden in nepristranski način, ki: (a) je v skladu s tem sporazumom in z uporabo metod, kot so odprti razpis, selektivni razpis in omejeni razpisni postopek; (b) preprečuje navzkrižje interesov; in (c) preprečuje korupcijo. Pravila o poreklu 5. Za namene kritega naročanja pogodbenica za blago ali storitve, ki so bile uvožene iz druge pogodbenice ali jih je druga pogodbenica zagotovila, ne uporablja pravil o poreklu, ki se razlikujejo od tistih, ki jih pogodbenica takrat uporablja za uvoz ali dobavo enakega blaga ali storitev iz iste pogodbenice. Kompenzacije 6. V zvezi s kritim naročanjem pogodbenica, vključno z njenimi naročniki, ne zahteva, upošteva, nalaga ali uveljavlja nobene kompenzacije. Ukrepi, ki niso specifični za naročanje 7. Odstavka 1 in 2 se ne uporabljata za: carine in dajatve, ki se naložijo za uvoz ali v zvezi z njim; način zaračunavanja takih carin in dajatev; druge uvozne predpise ali formalnosti in ukrepe, ki vplivajo na trgovino s storitvami, razen ukrepov, ki urejajo krito naročanje. Člen V Države v razvoju 1. Pri pogajanjih o pristopu k temu sporazumu ter pri njegovem izvajanju in upravljanju pogodbenice posebno pozornost namenijo razvojnim, finančnim in trgovinskim potrebam ter okoliščinam držav v razvoju in najmanj razvitih držav (skupaj v nadaljnjem besedilu: države v razvoju, razen če je posebej določeno drugače), ob priznavanju, da se lahko te od države do države zelo razlikujejo. Kot je določeno v tem členu in na zahtevo pogodbenice odobrijo posebno in različno obravnavo: (a) najmanj razvitim državam in (b) kateri koli drugi državi v razvoju, če ta posebna in različna obravnava ustreza njenim razvojnim potrebam. 2. Ob pristopu države v razvoju k temu sporazumu vsaka pogodbenica za blago, storitve in ponudnike te države nemudoma zagotovi najugodnejše pogoje, ki jih pogodbenica zagotavlja v skladu z njenimi prilogami k Dodatku I kateri koli drugi pogodbenici tega sporazuma, ob upoštevanju vseh pogojev, o katerih sta se na podlagi pogajanj dogovorili pogodbenica in država v razvoju z namenom ohranjanja ustreznega ravnotežja možnosti v okviru tega sporazuma. 3. Na podlagi njenih razvojnih potreb in s soglasjem pogodbenic lahko država v razvoju sprejme ali ohrani enega ali več od naslednjih prehodnih ukrepov, in sicer v prehodnem obdobju in v skladu s časovnim načrtom, ki so določeni v njenih zadevnih prilogah k Dodatku I in jih uporablja na način, ki ne dela razlik med drugimi pogodbenicami: (a) program preferencialnih cen, pod pogojem da: (i) zagotavlja preferenco samo za del ponudbe, ki vsebuje blago ali storitve s poreklom iz države v razvoju, ki uporablja preferenco, ali blago ali storitve s poreklom iz drugih držav v razvoju, za katere ima država v razvoju obveznost zagotavljanja nacionalne obravnave v skladu s preferencialnim sporazumom, pod pogojem da bi se za tako obravnavo, če je druga država v razvoju pogodbenica tega sporazuma, uporabljali pogoji, ki jih je določil Odbor; in (ii) je pregleden ter sta preferenca in njena uporaba pri naročanju jasno opisani v obvestilu o nameravanem naročilu; (b) kompenzacijo, pod pogojem da je vsaka zahteva za uporabo kompenzacije ali njena preučitev jasno navedena v obvestilu o nameravanem naročilu; (c) postopno dodajanje posebnih subjektov ali sektorjev in (d) prag, ki je višji od njenega stalnega praga. 4. Pri pogajanjih o pristopu k temu sporazumu se pogodbenice lahko dogovorijo za odlog začetka uporabe katere koli posebne obveznosti iz tega sporazuma, razen člena IV:1(b), s strani države v razvoju pristopnice, medtem ko ta država uvaja obveznost. Obdobje uvajanja je: (a) za najmanj razvite države pet let po njihovem pristopu k temu sporazumu; in (b) za vsako drugo državo v razvoju samo obdobje, potrebno za uvedbo posebne obveznosti, ki ne presega treh let. 5. Vsaka država v razvoju, ki si je v pogajanjih zagotovila obdobje uvajanja za obveznost iz odstavka 4, v svoji Prilogi 7 k Dodatku I navede dogovorjeno obdobje uvajanja, posebno obveznost, za katero se obdobje uvajanja uporablja, in vsako vmesno obveznost, za katero se je dogovorila, da jo bo spoštovala v obdobju uvajanja. 6. Po začetku veljavnosti tega sporazuma za državo v razvoju lahko Odbor na zahtevo države v razvoju: (a) podaljša prehodno obdobje za ukrep, sprejet ali ohranjen v skladu z odstavkom 3, ali za katero koli obdobje uvajanja, dogovorjeno v pogajanjih v skladu z odstavkom 4; ali (b) odobri sprejetje novega prehodnega ukrepa v skladu z odstavkom 3 v posebnih okoliščinah, ki niso bile predvidene med postopkom pristopanja. 7. Država v razvoju, ki si je v pogajanjih zagotovila prehodni ukrep v skladu z odstavkom 3 ali 6, obdobje uvajanja v skladu z odstavkom 4 ali kakršno koli podaljšanje v skladu z odstavkom 6, sprejme v prehodnem obdobju ali obdobju uvajanja take ukrepe, ki so morda potrebni za zagotovitev, da ob koncu tega obdobja spoštuje ta sporazum. Država v razvoju o vsakem ukrepu nemudoma obvesti Odbor. 8. Pogodbenice ustrezno upoštevajo vsako zahtevo države v razvoju za tehnično sodelovanje in vzpostavljanje zmogljivosti v zvezi s pristopom zadevne države k temu sporazumu ali v zvezi z njegovim izvajanjem. 9. Odbor lahko razvije postopke za izvajanje tega člena. Takšni postopki lahko vključujejo določbe za glasovanje o odločitvah v zvezi z zahtevami v skladu z odstavkom 6. 10. Odbor pregleda delovanje in učinkovitost tega člena vsakih pet let. Člen VI Informacije o sistemu naročanja 1. Vsaka pogodbenica: (a) nemudoma objavi vse zakone, predpise, sodne odločbe, upravne odločbe za splošno uporabo, standardne pogodbene klavzule, ki so določene z zakonom ali predpisom ter s sklicevanjem vključene v obvestila ali razpisno dokumentacijo, in postopek v zvezi s kritim naročanjem ter vse njihove spremembe v uradno določenem elektronskem ali tiskanem mediju, ki je zelo razširjen in ostane dostopen javnosti; in (b) na zahtevo poda utemeljitev navedenega kateri koli pogodbenici. 2. Vsaka pogodbenica navede: (a) v Dodatku II elektronske ali tiskane medije, v katerih pogodbenica objavi informacije, opisane v odstavku 1; (b) v Dodatku III elektronske ali tiskane medije, v katerih pogodbenica objavi obvestila, zahtevana v členih VII, IX:7 in XVI:2; ter (c) v Dodatku IV spletni naslov ali naslove, na katerih pogodbenica objavi: (i) statistiko svojih naročil v skladu s členom XVI:5; ali (ii) svoja obvestila o oddanih naročilih v skladu s členom XVI:6. 3. Vsaka pogodbenica nemudoma obvesti Odbor o kakršni koli spremembi informacij pogodbenice, navedenih v Dodatku II, III ali IV. Člen VII Obvestila Obvestilo o nameravanem naročilu 1. Za vsako krito naročilo naročnik objavi obvestilo o nameravanem naročilu v ustreznem tiskanem ali elektronskem mediju iz Dodatka III, razen v okoliščinah, opisanih v členu XIII. Takšen medij je zelo razširjen in takšna obvestila ostanejo dostopna javnosti najmanj do izteka časovnega obdobja, ki je navedeno v obvestilu. Obvestila so: (a) naročnikom, ki so kriti s Prilogo 1, brezplačno elektronsko dostopna prek enotne točke dostopa najmanj za minimalno obdobje, določeno v Dodatku III, in (b) naročnikom, ki so kriti s Prilogo 2 ali 3, če so elektronsko dostopna, na voljo vsaj prek povezav na začetni elektronski strani, ki je dostopna brezplačno. Pogodbenice, vključno z njihovimi naročniki, ki so kriti s Prilogo 2 ali 3, se spodbuja, da objavijo svoja obvestila brezplačno v elektronski obliki prek enotne točke dostopa. 2. Razen če je v tem sporazumu določeno drugače, vsako obvestilo o nameravanem naročilu vključuje: (a) ime in naslov naročnika ter druge informacije, potrebne za vzpostavitev stika z naročnikom in pridobitev vseh ustreznih dokumentov, povezanih z naročilom, ter morebitne stroške in plačilne pogoje; (b) opis naročila, vključno z vrsto in količino blaga ali storitev, ki se naročajo, oziroma z oceno količine, če ta ni znana; (c) za ponavljajoča se naročila po možnosti čas, ko naj bi bila nadaljnja obvestila o nameravanih naročilih predvidoma objavljena; (d) opis kakršnih koli možnosti; (e) časovni razpored za dobavo blaga ali izvajanje storitev ali trajanje naročila; (f) način naročanja, ki bo uporabljen, in ali bo ta vključeval pogajanja ali elektronsko dražbo; (g) po možnosti naslov in rok za oddajo vlog za sodelovanje pri naročanju; (h) naslov in rok za oddajo ponudb; (i) jezik ali jezike, v katerih se lahko odda ponudbe ali vloge za sodelovanje, če se jih lahko odda v jeziku, ki ni uradni jezik pogodbenice naročnika; (j) seznam in kratek opis kakršnih koli pogojev za sodelovanje ponudnikov, vključno z zahtevami po posebnih dokumentih ali potrdilih, ki jih morajo s tem v zvezi zagotoviti ponudniki, razen če te zahteve niso vključene v razpisno dokumentacijo, ki je vsem zainteresiranim ponudnikom dana na voljo hkrati z objavo nameravanega naročila; (k) če namerava naročnik v skladu s členom IX k sodelovanju na razpisu povabiti omejeno število kvalificiranih ponudnikov, merila, ki bodo uporabljena za njihov izbor in po možnosti morebitno omejitev števila ponudnikov, ki bodo lahko oddali svoje ponudbe; ter (l) navedbo, da je naročilo krito s tem sporazumom. Povzetek obvestila 3. Naročnik za vsako nameravano naročilo istočasno z objavo obvestila o nameravanem naročilu objavi tudi dostopen povzetek obvestila v enem od jezikov STO. Povzetek obvestila vključuje vsaj naslednje informacije: (a) predmet naročila; (b) rok za oddajo ponudb ali, kadar je primerno, rok za oddajo vlog za sodelovanje pri naročilih ali za uvrstitev na večnamenski seznam; in (c) naslov, na katerem se lahko zaprosi za dokumente v zvezi z naročilom. Obvestilo o načrtovanem naročilu 4. Naročnike se spodbuja, da v ustreznem tiskanem ali elektronskem mediju iz Priloge III objavijo čim prej v vsakem proračunskem letu obvestilo v zvezi s svojimi prihodnjimi načrti glede naročanja (v nadaljnjem besedilu: obvestilo o načrtovanem naročilu). Obvestilo o načrtovanem naročilu vsebuje predmet naročila in načrtovani datum objave obvestila o nameravanem naročilu. 5. Naročnik, ki je krit s Prilogo 2 ali 3, lahko obvestilo o načrtovanem naročilu uporabi kot obvestilo o nameravanem naročilu, pod pogojem da obvestilo o načrtovanem naročilu vsebuje toliko informacij iz odstavka 2, kot jih ima naročnik na voljo, in izjavo, da morajo zainteresirani ponudniki svoje zanimanje za naročilo sporočiti naročniku. Člen VIII Pogoji za sodelovanje 1. Naročnik omeji vse pogoje za sodelovanje pri naročilu na tiste, ki so bistveni za zagotovitev, da ima ponudnik pravne in finančne zmogljivosti ter poslovne in tehnične sposobnosti za izvedbo ustreznega naročila. 2. Pri določitvi pogojev za sodelovanje naročnik: (a) ne določi pogoja, da je moral naročnik zadevne pogodbenice ponudniku, da bi ta lahko sodeloval pri naročilu, že v preteklosti oddati eno ali več naročil; in (b) lahko, kadar je to potrebno, zahteva ustrezne predhodne izkušnje za izpolnjevanje zahtev iz razpisa. 3. Naročnik pri ocenjevanju, ali ponudnik izpolnjuje pogoje za sodelovanje: (a) ovrednoti finančno zmogljivost ter poslovne in tehnične sposobnosti ponudnika na podlagi poslovnih dejavnosti ponudnika tako znotraj kot zunaj ozemlja pogodbenice naročnika; in (b) svojo oceno opravi na podlagi pogojev, ki jih je naročnik vnaprej določil v obvestilih ali razpisni dokumentaciji. 4. Če obstajajo dokazila, lahko pogodbenica, vključno z njenimi naročniki, ponudnika izključi zaradi razlogov, kot so: (a) stečaj; (b) lažne izjave; (c) znatne ali ponavljajoče se pomanjkljivosti pri izpolnjevanju vseh pomembnejših zahtev ali obveznosti iz predhodnega naročila ali naročil; (d) pravnomočne sodbe v zvezi s hudimi kaznivimi dejanji ali drugimi hujšimi prekrški; (e) poklicne kršitve ali dejanja ali opustitve, ki imajo škodljiv vpliv na poslovno integriteto ponudnika, ali (f) neplačevanje davkov. Člen IX Kvalificiranost ponudnikov Sistemi registracije in kvalifikacijski postopki 1. Pogodbenica, vključno z njenimi naročniki, lahko ohrani sistem registracije ponudnikov, v skladu s katerim se morajo zainteresirani ponudniki registrirati in predložiti določene informacije. 2. Vsaka pogodbenica zagotovi, da: (a) si njeni naročniki prizadevajo za kar največje zmanjšanje razlik med njihovimi kvalifikacijskimi postopki in (b) si njeni naročniki, kadar ohranijo sisteme registracije, prizadevajo za kar največje zmanjšanje razlik med njihovimi sistemi registracije. 3. Pogodbenica, vključno z njenimi naročniki, ne sprejme ali uporablja nobenega sistema registracije ali kvalifikacijskega postopka z namenom ali učinkom ustvarjanja nepotrebnih ovir za sodelovanje ponudnikov druge pogodbenice pri njenih naročilih. Omejeni razpis 4. Naročnik, ki namerava uporabiti omejeni razpis: (a) v obvestilo o nameravanem naročilu vključi vsaj informacije, opredeljene v členu VII:2(a), (b), (f), (g), (j), (k) in (l), ter povabi ponudnike, da oddajo vlogo za sodelovanje, in (b) do začetka razpisnega obdobja predloži kvalificiranim ponudnikom, ki jih obvesti, kot je določeno v členu XI:3(b), vsaj informacije iz člena VII:2(c), (d), (e), (h) in (i). 5. Naročnik vsem kvalificiranim ponudnikom omogoči sodelovanje pri določenem naročilu, razen če naročnik v obvestilu o nameravanem naročilu navede morebitno omejitev števila ponudnikov, ki bodo lahko oddali ponudbo, in merila za izbiro omejenega števila ponudnikov. 6. Kadar razpisna dokumentacija ni javno objavljena na dan objave obvestila iz odstavka 4, naročnik zagotovi, da se ti dokumenti istočasno dajo na voljo vsem kvalificiranim ponudnikom, izbranim v skladu z odstavkom 5. Večnamenski seznami 7. Naročnik lahko pripravi in vzdržuje večnamenski seznam ponudnikov, pod pogojem da se obvestilo, ki zainteresirane ponudnike povabi k oddaji prošnje za uvrstitev na seznam: (a) objavi vsako leto in (b) je v primeru objave s pomočjo elektronskih sredstev stalno na voljo, v ustreznem mediju iz Priloge III. 8. Obvestilo iz odstavka 7 vključuje: (a) opis blaga ali storitev ali njihovih kategorij, za katere se seznam lahko uporablja; (b) pogoje za sodelovanje, ki jih morajo izpolniti ponudniki za uvrstitev na seznam, in načine, s pomočjo katerih bo naročnik preveril, da ponudnik izpolnjuje pogoje; (c) ime in naslov naročnika ter druge podatke, potrebne za vzpostavitev stika z naročnikom in pridobitev vseh ustreznih dokumentov, povezanih s seznamom, (d) čas veljavnosti seznama in možnosti za njegovo obnovitev ali prenehanje oziroma, kadar čas veljavnosti ni na voljo, navedbo načina, na katerega bo izdano obvestilo o prenehanju uporabe seznama; in (e) navedbo, da se seznam lahko uporablja za naročila, ki so krita s tem sporazumom. 9. Ne glede na odstavek 7 lahko naročnik, če bo večnamenski seznam veljaven tri leta ali manj, objavi obvestilo iz odstavka 7 samo enkrat na začetku obdobja veljavnosti seznama, pod pogojem da: (a) obvestilo navaja obdobje veljavnosti in da nadaljnja obvestila ne bodo objavljena ter (b) se objavi s pomočjo elektronskih sredstev in je v času njegove veljavnosti stalno na voljo. 10. Naročnik ponudnikom omogoči, da kadar koli zaprosijo za vključitev na večnamenski seznam, in na seznam vključi vse kvalificirane ponudnike v razmeroma kratkem času. 11. Če ponudnik, ki ni vključen na večnamenski seznam, odda vlogo za sodelovanje pri naročilu, ki temelji na večnamenskem seznamu, in vse zahtevane dokumente v časovnem obdobju iz člena XI:2, naročnik vlogo preuči. Naročnik ne izključi ponudnika iz obravnave v zvezi z naročilom, ker naročnik ni imel dovolj časa za preučitev vloge, razen če v izjemnih primerih zaradi zapletenosti naročila naročnik ne more zaključiti preučitve vloge v časovnem obdobju, določenem za oddajo ponudb. Naročniki iz Priloge 2 in Priloge 3 12. Naročnik, ki je krit s Prilogo 2 ali 3, lahko uporabi obvestilo, v katerem ponudnike povabi, naj zaprosijo za uvrstitev na večnamenski seznam, kot obvestilo o nameravanem naročilu, če: (a) je obvestilo objavljeno v skladu z odstavkom 7 in vključuje informacije, zahtevane v skladu z odstavkom 8, vse razpoložljive informacije, zahtevane v skladu s členom VII:2, ter izjavo, da predstavlja obvestilo o nameravanem naročilu, ali, da bodo samo ponudniki na večnamenskem seznamu še naprej prejemali obvestila o naročilih, ki so krita z večnamenskim seznamom, in (b) naročnik ponudnikom, ki so naročniku sporočili svoj interes za določeno naročilo, nemudoma posreduje zadostne informacije, da lahko ocenijo svoj interes za naročilo, vključno z vsemi preostalimi razpoložljivimi informacijami, zahtevanimi v členu VII:2. 13. Naročnik, ki je krit s Prilogo 2 ali 3, lahko ponudniku, ki je zaprosil za vključitev na večnamenski seznam v skladu z odstavkom 10, dovoli oddajo ponudbe za določeno naročilo, če ima naročnik na voljo dovolj časa za preučitev, ali ponudnik izpolnjuje pogoje za sodelovanje. Informacije o odločitvah naročnika 14. Naročnik vsakega ponudnika, ki odda vlogo za sodelovanje pri naročilu ali prošnjo za uvrstitev na večnamenski seznam, nemudoma obvesti o odločitvi naročnika glede prošnje ali vloge. 15. Če naročnik zavrne vlogo ponudnika za sodelovanje pri naročilu ali prošnjo za uvrstitev na večnamenski seznam, preneha priznavati ponudnika kot kvalificiranega ali ponudnika črta z večnamenskega seznama, naročnik nemudoma obvesti ponudnika in mu na njegovo zahtevo nemudoma zagotovi pisno pojasnilo razlogov za svojo odločitev. Člen X Tehnične specifikacije in razpisna dokumentacija Tehnične specifikacije 1. Naročnik ne pripravi, sprejme ali uporablja nobenih tehničnih specifikacij ali predpisuje nobenih postopkov za ugotavljanje skladnosti z namenom ali učinkom nepotrebnega oviranja mednarodne trgovine. 2. Pri predpisovanju tehničnih specifikacij za blago ali storitve, ki se naročajo, naročnik po potrebi: (a) določi tehnične specifikacije z vidika zahtev za zmogljivost in funkcionalnost in ne z vidika oblikovnih ali opisnih lastnosti ter (b) tehnične specifikacije utemelji na mednarodnih standardih, če ti obstajajo; sicer pa na nacionalnih tehničnih predpisih, priznanih nacionalnih standardih ali gradbenih predpisih. 3. Kadar se v tehničnih specifikacijah uporabljajo oblikovne ali opisne značilnosti, naročnik po potrebi navede, da bo upošteval ponudbe za enakovredno blago ali storitve, ki dokazano izpolnjujejo zahteve naročila, in sicer z vključitvijo besedila, kot je na primer „ali enakovredno“, v razpisno dokumentacijo. 4. Naročnik ne sme določiti tehničnih specifikacij, ki zahtevajo ali se nanašajo na določeno blagovno znamko ali trgovsko ime, patent, avtorsko pravico, vzorec oziroma model ali tip, posebno poreklo, proizvajalca ali ponudnika, razen če ni nobenega drugega dovolj natančnega ali razumljivega načina za opis zahtev naročila in pod pogojem, da v takih primerih naročnik v razpisno dokumentacijo vključi besedilo, kot je na primer „ali enakovredno“. 5. Naročnik ne zaprosi za in ne sprejema nasvetov, ki se lahko uporabijo pri pripravi ali sprejemanju tehnične specifikacije za posamezno naročilo, od osebe, ki bi lahko imela poslovne interese pri naročilu, na način, ki bi izključeval konkurenco. 6. V skladu s tem členom lahko pogodbenica, vključno z njenimi naročniki, zaradi večje gotovosti pripravi, sprejme ali uporablja tehnične specifikacije za spodbujanje ohranjanja naravnih virov ali varstva okolja. Razpisna dokumentacija 7. Naročnik da ponudnikom na voljo razpisno dokumentacijo, ki vključuje vse potrebne informacije, ki ponudnikom omogočajo pripravo in oddajo ustreznih ponudb. Če naslednje ni navedeno že v obvestilu o nameravanem naročilu, taka dokumentacija vključuje popoln opis: (a) naročila, vključno z naravo in količino blaga ali storitev, ki se naročajo, oziroma z oceno količine, če ta ni znana, ter vsemi zahtevami, ki jih je treba izpolniti, vključno s tehničnimi specifikacijami, potrdilom o ugotavljanju skladnosti, načrti, risbami ali gradivom z navodili; (b) vseh pogojev za sodelovanje ponudnikov, vključno s seznamom informacij in dokumentov, ki jih morajo ponudniki oddati v povezavi s pogoji za sodelovanje; (c) vseh meril ocenjevanja, ki jih bo naročnik uporabil pri oddaji naročila, in relativni pomen takih meril, razen kadar je cena edino merilo; (d) kadar bo naročnik izvedel naročilo z elektronskimi sredstvi, vseh zahtev v zvezi z overjanjem in šifriranjem ali drugih zahtev, povezanih z oddajo informacij prek elektronskih sredstev; (e) kadar bo naročnik izvedel elektronsko dražbo, pravil, po katerih bo potekala dražba, vključno z opredelitvijo elementov ponudbe, povezanih z merili ocenjevanja; (f) kadar bo odprtje ponudb javno, datuma, časa in kraja odprtja ponudb in po potrebi oseb, ki so lahko prisotne; (g) vseh drugih določb ali pogojev, vključno s pogoji plačila in vsemi omejitvami načinov, na katere se lahko pošljejo ponudbe, npr. v papirni obliki ali prek elektronskih sredstev; in (h) vseh datumov za dobavo blaga ali izvedbo storitev. 8. Pri določitvi datuma za dobavo blaga ali izvedbo storitev, ki se naročajo, naročnik upošteva dejavnike, kot so kompleksnost naročila, pričakovani obseg oddaje naročila podizvajalcem in realen čas, potreben za proizvodnjo blaga, njegovo odpremo iz skladišča in prevoz iz nabavnega mesta ali za izvedbo storitev. 9. Merila ocenjevanja, določena v obvestilu o nameravanem naročilu oziroma v razpisni dokumentaciji, lahko med drugim vključujejo ceno in druge dejavnike stroškov, kakovost, tehnično ustreznost, okoljske značilnosti in pogoje dobave. 10. Naročnik nemudoma: (a) da na voljo razpisno dokumentacijo za zagotovitev, da imajo zainteresirani ponudniki dovolj časa za oddajo ustreznih ponudb; (b) na zahtevo zainteresiranim ponudnikom zagotovi razpisno dokumentacijo in (c) odgovori na vse razumne zahteve po ustreznih informacijah s strani zainteresiranega ali sodelujočega ponudnika, pod pogojem da te informacije zadevnemu ponudniku ne dajejo prednosti pred drugimi ponudniki. Spremembe 11. Kadar naročnik pred oddajo naročila spremeni merila ali zahteve, ki so določene v obvestilu o nameravanem naročilu ali v razpisni dokumentaciji, ki se zagotovi sodelujočim ponudnikom, ali spremeni ali ponovno izda obvestilo ali razpisno dokumentacijo, vse te spremembe ali spremenjeno ali ponovno izdano obvestilo ali razpisno dokumentacijo v pisni obliki pošlje: (a) vsem ponudnikom, ki sodelujejo v času spremembe ali ponovne izdaje, če so naročniku ti ponudniki znani, v vseh ostalih primerih pa na enak način, kot je bil uporabljen za objavo prvotnih informacij; in (b) v ustreznem času, ki tem ponudnikom omogoča, da po potrebi spremenijo in ponovno oddajo svoje spremenjene ponudbe. Člen XI Časovna obdobja Splošno 1. Naročnik v skladu s svojimi razumnimi potrebami ponudnikom zagotovi dovolj časa za pripravo in oddajo vlog za sodelovanje in ustreznih ponudb, pri čemer upošteva takšne dejavnike, kot so: (a) narava in kompleksnost naročila; (b) pričakovani obseg oddaje naročil podizvajalcem in (c) čas, potreben za pošiljanje ponudb prek neelektronskih sredstev s tujih in domačih lokacij če se ne uporabljajo elektronska sredstva. Ta časovna obdobja, vključno z njihovimi morebitnimi podaljšanji, so enaka za vse zainteresirane ali sodelujoče ponudnike. Roki 2. Naročnik, ki uporablja omejene razpisne postopke, določi rok za oddajo vlog za sodelovanje, ki načeloma ne sme biti krajši od 25 dni od datuma objave obvestila o nameravanem naročilu. Kadar se v nujnih primerih, ki jih naročnik ustrezno utemelji, ni mogoče držati tega roka, se ta lahko skrajša na najmanj 10 dni. 3. Razen v primerih iz odstavkov 4, 5, 7 in 8 naročnik določi rok za oddajo vlog za sodelovanje, ki ni krajši od 40 dni od datuma, kadar: (a) se v primeru odprtih razpisnih postopkov obvestilo o nameravanem naročilu objavi ali (b) v primeru omejenih razpisnih postopkov naročnik uradno obvesti ponudnike, da bodo povabljeni k oddaji ponudb, ne glede na to, ali bo uporabil večnamenski seznam ali ne. 4. Naročnik lahko skrajša časovno obdobje za oddajo ponudb, določeno v skladu z odstavkom 3, na najmanj 10 dni, kadar: (a) je naročnik obvestilo o načrtovanem naročilu iz člena VII:4 objavil vsaj 40 dni in ne več kot 12 mesecev pred objavo obvestila o nameravanem naročilu in obvestilo o načrtovanem naročilu vsebuje: (i) opis naročila; (ii) okvirne roke za oddajo ponudb ali vlog za sodelovanje; (iii) izjavo, da morajo zainteresirani ponudniki svoj interes za naročilo izraziti naročniku; (iv) naslov, na katerem se lahko dobijo dokumenti v zvezi z naročilom; in (v) vse razpoložljive informacije, ki se zahtevajo za obvestilo o nameravanem naročilu v skladu s členom VII:2; (b) naročnik za ponavljajoča naročila v prvotnem obvestilu o nameravanem naročilu navede, da bodo časovna obdobja za oddajo ponudb v nadaljnjih obvestilih temeljila na tem odstavku; ali (c) v nujnih primerih, ki jih naročnik ustrezno utemelji, časovno obdobje za oddajo ponudb, določeno v skladu z odstavkom 3, ni izvedljivo. 5. Naročnik lahko skrajša časovno obdobje za oddajo ponudb, določeno v skladu z odstavkom 3, za pet dni v vsakem od naslednjih primerov: (a) obvestilo o nameravanem naročilu se objavi prek elektronskih sredstev; (b) vsa razpisna dokumentacija je na voljo prek elektronskih sredstev od dne objave obvestila o nameravanem naročilu; in (c) naročnik sprejema ponudbe prek elektronskih sredstev. 6. Uporaba odstavka 5 v povezavi z odstavkom 4 ne sme v nobenem primeru skrajšati časovnega obdobja za oddajo ponudb, določenega v skladu z odstavkom 3, na manj kot 10 dni od dneva objave obvestila o nameravanem naročilu. 7. Ne glede na druge določbe iz tega člena lahko naročnik, kadar naroča komercialno blago ali storitve ali njihovo kombinacijo, skrajša časovno obdobje za oddajo ponudb, določeno v skladu z odstavkom 3, na najmanj 13 dni pod pogojem, da prek elektronskih sredstev istočasno objavi obvestilo o nameravanem naročilu in razpisno dokumentacijo. Poleg tega lahko naročnik v primeru, da sprejema ponudbe za komercialno blago ali storitve prek elektronskih sredstev, skrajša časovno obdobje, določeno v skladu z odstavkom 3, na najmanj 10 dni. 8. Če je naročnik, ki je krit s Prilogo 2 ali 3, izbral vse kvalificirane ponudnike ali omejeno število le-teh, se lahko časovno obdobje za oddajo ponudb določi z vzajemnim dogovorom med naročnikom in izbranimi ponudniki. Če dogovor ne obstaja, je obdobje najmanj 10 dni. Člen XII Pogajanja 1. Pogodbenica lahko določi, da se njeni naročniki pogajajo: (a) če je naročnik v obvestilu o nameravanem naročilu, zahtevanem v skladu s členom VII:2, navedel svojo namero za izvedbo pogajanj; ali (b) če ocenjevanje pokaže, da nobena ponudba ni očitno najugodnejša v smislu posebnih meril ocenjevanja, določenih v obvestilu o nameravanem naročilu oziroma v razpisni dokumentaciji. 2. Naročnik: (a) zagotovi, da se vsaka izločitev ponudnikov, ki sodelujejo v pogajanjih, opravi v skladu z merili ocenjevanja, določenimi v obvestilu o nameravanem naročilu oziroma v razpisni dokumentaciji; in (b) ko se pogajanja končajo, določi skupni rok, v katerem lahko preostali sodelujoči ponudniki oddajo nove ali spremenjene ponudbe. Člen XIII Omejeni razpisni postopek 1. Naročnik lahko, pod pogojem da te določbe ne uporablja za izogibanje konkurenci med ponudniki ali tako, da diskriminira ponudnike druge pogodbenice ali ščiti domače ponudnike, uporabi omejeni razpisni postopek in se lahko odloči, da ne bo uporabil členov VII do IX, X (odstavkov 7 do 11), XI, XII, XIV in XV, izključno v katerem koli od naslednjih primerov: (a) kadar: (i) ni bila oddana nobena ponudba ali noben ponudnik ni oddal vloge za sodelovanje; (ii) ni bila oddana nobena ponudba, ki izpolnjuje bistvene zahteve razpisne dokumentacije; (iii) noben ponudnik ne izpolnjuje pogojev za sodelovanje; ali (iv) so bile oddane ponudbe dogovorjene, pod pogojem da zahteve razpisne dokumentacije niso bistveno spremenjene; (b) če lahko blago ali storitve zagotovi le določen ponudnik in ni razumnega alternativnega ali nadomestnega blaga ali storitev zaradi katerega koli od naslednjih razlogov: (i) zahteva se umetniško delo; (ii) varstvo patentov, avtorskih pravic ali drugih izključnih pravic; ali (iii) zato, ker iz tehničnih razlogov konkurenca ne obstaja; (c) za dodatne dobave prvotnega ponudnika blaga ali storitev, ki niso bile vključene v prvotno naročilo, če sprememba ponudnika tega dodatnega blaga ali storitev: (i) ni mogoča zaradi ekonomskih ali tehničnih razlogov, kot so zahteve po zamenljivosti ali interoperabilnosti z obstoječo opremo, programsko opremo, storitvami ali instalacijami, zagotovljenimi v okviru prvotnega naročila, in (ii) bi povzročila velike nevšečnosti ali znatno podvajanje stroškov za naročnika; (d) kolikor je nujno potrebno, če zaradi izjemne nujnosti kot posledice dogodkov, ki jih naročnik ni mogel predvideti, blaga ali storitev ni bilo mogoče pravočasno zagotoviti z odprtimi ali omejenimi razpisnimi postopki; (e) za blago, kupljeno na blagovni borzi; (f) če naročnik naroča prototipe ali prvo blago ali storitve, ki se razvijajo na njegovo zahtevo v okviru določenega naročila za raziskave, poskuse, študijo ali izvirni razvoj ali za tako naročilo. Izvirni razvoj prvega blaga ali storitve lahko vključuje omejeno proizvodnjo ali dobavo, da se dodajo rezultati preskusov na terenu in se dokaže, da je blago ali storitev primerna za proizvodnjo ali dobavo v večjem obsegu v skladu s sprejemljivimi standardi kakovosti, ne vključuje pa masovne proizvodnje ali dobav zaradi ugotavljanja komercialne primernosti ali povračila stroškov raziskav in razvoja; (g) za nakupe pod izjemno ugodnimi pogoji, ki nastopijo zgolj v zelo kratkem času v primeru neobičajnih odprodaj, kot na primer nastanejo z likvidacijo, prisilno poravnavo ali stečajem, vendar ne za redne nakupe od stalnih ponudnikov; ali (h) kadar se naročilo odda zmagovalcu oblikovalskega natečaja, pod pogojem da: (i) je bil natečaj organiziran na način, ki je skladen z načeli tega sporazuma, zlasti v zvezi z objavo obvestila o nameravanem naročilu; in (ii) sodelujoče ocenjuje neodvisna žirija z namenom, da se oblikovalsko naročilo odda zmagovalcu. 2. Naročnik pripravi pisno poročilo za vsako naročilo, oddano v skladu z odstavkom 1. Poročilo vsebuje ime naročnika, vrednost in vrsto naročenega blaga ali storitev ter izjavo o okoliščinah in pogojih, opisanih v odstavku 1, zaradi katerih je bila uporaba omejenega razpisnega postopka upravičena. Člen XIV Elektronske dražbe Kadar namerava naročnik izvesti krito naročilo prek elektronske dražbe, pred začetkom elektronske dražbe vsakemu udeležencu zagotovi: (a) metodo samodejnega ocenjevanja, vključno z matematično formulo, ki temelji na merilih ocenjevanja, določenih v razpisni dokumentaciji, ki se bo med dražbo uporabljala pri samodejnem razvrščanju ali ponovnem razvrščanju; (b) rezultate morebitnih prvotnih ocen elementov njegove ponudbe, pri katerem naj bi se naročilo oddalo na podlagi najugodnejše ponudbe; in (c) vse druge zadevne informacije v zvezi z izvedbo dražbe. Člen XV Obravnava ponudb in oddaja naročil Obravnava ponudb 1. Naročnik prejema, odpira in obravnava vse ponudbe po postopkih, ki zagotavljajo poštenost in nepristranskost razpisnega postopka ter zaupnost ponudb. 2. Naročnik ne kaznuje nobenega ponudnika, katerega ponudbo prejme po roku, določenem za prejemanje ponudb, če je vzrok za zamudo izključno nepravilno ravnanje naročnika. 3. Kadar da naročnik ponudniku možnost, da med odprtjem ponudb in oddajo naročila popravi nenamerne oblikovne napake, zagotovi enako možnost vsem sodelujočim ponudnikom. Oddaja naročil 4. Ponudba se obravnava, če je predložena v pisni obliki in ob odpiranju izpolnjuje bistvene zahteve iz obvestil in razpisne dokumentacije ter jo je predložil ponudnik, ki izpolnjuje pogoje za sodelovanje. 5. Razen če naročnik ugotovi, da oddaja naročila ni v javnem interesu, naročnik odda naročilo ponudniku, za katerega je ugotovil, da je sposoben izpolnjevati pogoje naročila in da je, izključno na podlagi meril za ocenjevanje, določenih v obvestilih in razpisni dokumentaciji, predložil: (a) najugodnejšo ponudbo; ali (b) če je edino merilo cena, najnižjo ceno. 6. Če naročnik prejme ponudbo s ceno, ki je nenavadno nižja od cen drugih predloženih ponudb, lahko pri ponudniku preveri, ali ta izpolnjuje pogoje za sodelovanje in je sposoben izpolniti pogoje naročila. 7. Naročnik ne uporabi možnosti, ne odpove naročila ali spreminja oddanih naročil na način, s katerim zaobide obveznosti iz tega sporazuma. Člen XVI Preglednost informacij o naročilih Informacije, ki se zagotovijo ponudnikom 1. Naročnik nemudoma obvesti sodelujoče ponudnike o svojih odločitvah v zvezi z oddajo naročil in na zahtevo ponudnika v pisni obliki. Naročnik v skladu z odstavkoma 2 in 3 člena XVII neuspešnemu ponudniku na zahtevo zagotovi pojasnilo razlogov za to, zakaj naročnik ni izbral njegove ponudbe, in zadevnih prednosti ponudbe uspešnega ponudnika. Objava informacij o oddaji naročila 2. Naročnik najpozneje 72 dni po oddaji vsakega naročila, ki je krito s tem sporazumom, objavi obvestilo v ustreznem tiskanem ali elektronskem mediju iz Dodatka III. Če naročnik objavi obvestilo samo v elektronskem mediju, ostane informacija enostavno dostopna tekom razumnega časovnega obdobja. Obvestilo vključuje vsaj naslednje informacije: (a) opis blaga ali storitev; (b) ime in naslov naročnika; (c) ime in naslov uspešnega ponudnika; (d) vrednost izbrane ponudbe ali najvišjo in najnižjo ponudbo, ki se je upoštevala pri oddaji naročila; (e) datum oddaje naročila; in (f) vrsto uporabljenega načina naročanja ter, kadar je bil uporabljen omejen razpisni postopek v skladu s členom XIII, opis okoliščin, ki upravičujejo uporabo omejenega razpisnega postopka. Shranjevanje dokumentacije, poročil in vzdrževanje elektronske sledljivosti 3. Vsak naročnik za obdobje vsaj treh let od datuma oddaje naročila shrani: (a) dokumentacijo in poročila o razpisnih postopkih in oddaji naročil v zvezi s kritimi naročili, vključno s poročili, zahtevanimi v skladu s členom XIII; in (b) podatke, ki zagotavljajo ustrezno sledljivost izvedbe kritega naročila z elektronskimi sredstvi. Zbiranje in poročanje statistike 4. Vsaka pogodbenica zbira in Odboru poroča statistiko svojih naročil, ki so krita s tem sporazumom. Vsako poročilo zajema eno leto in se predloži v dveh letih po koncu obdobja poročanja ter vključuje: (a) za naročnike iz Priloge 1: (i) število in skupno vrednost za vse take naročnike za vsa naročila, ki so krita s tem sporazumom; (ii) število in skupno vrednost vseh naročil, ki so krita s tem sporazumom, ki jih je oddal vsak takšen naročnik, razčlenjenih po kategorijah blaga in storitev v skladu z mednarodno priznanim enotnim sistemom razvrščanja; in (iii) število in skupno vrednost vseh naročil, ki so krita s tem sporazumom, ki jih je oddal vsak takšen naročnik v skladu z omejenim razpisnim postopkom; (b) za naročnike, ki so kriti s Prilogo 2 in 3, število in skupno vrednost naročil, ki so krita s tem sporazumom, ki so jih oddali vsi takšni naročniki, razčlenjenih glede na Prilogo; in (c) ocene za podatke, ki se zahtevajo v pododstavkih (a) in (b), s pojasnilom metodologije, uporabljene za pripravo ocen, kadar podatkov ni mogoče zagotoviti. 5. Če pogodbenica svoje statistike objavlja na uradni spletni strani na način, ki je skladen z zahtevami iz odstavka 4, lahko pogodbenica predložitev podatkov v skladu z odstavkom 4 nadomesti z obvestilom Odboru o spletnem naslovu, skupaj z kakršnimi koli navodili, ki so potrebna za dostop do takšne statistike in njeno uporabo. 6. Če pogodbenica zahteva, da se obvestila o oddanih naročilih v skladu z odstavkom 2 objavijo v elektronski obliki, in če so taka obvestila javno dostopna prek enotne zbirke podatkov v obliki, ki omogoča analizo kritih naročil, lahko pogodbenica predložitev podatkov v skladu z odstavkom 4 nadomesti z obvestilom Odboru o spletnem naslovu, skupaj z kakršnimi koli navodili, ki so potrebna za dostop do takšnih podatkov in njihovo uporabo. Člen XVII Razkritje informacij Zagotavljanje informacij pogodbenicam 1. Pogodbenica na zahtevo katere koli druge pogodbenice nemudoma zagotovi vse potrebne informacije za ugotovitev, ali je bil razpis izveden pošteno, nepristransko in v skladu s tem sporazumom, vključno z informacijami o značilnostih in relativnih prednostih uspešnega ponudnika. Kadar bi objava teh informacij posegala v konkurenco pri prihodnjih razpisih, pogodbenica, ki te informacije prejme, teh ne posreduje nobenemu ponudniku, razen če se o tem posvetuje s pogodbenico, ki je te informacije zagotovila, in se ta pogodbenica s tem strinja. Nerazkritje informacij 2. Ne glede na druge določbe tega sporazuma pogodbenica, vključno z njenimi naročniki, nobenemu posameznemu ponudniku ne zagotovi informacij, ki bi lahko posegale v pošteno konkurenco med ponudniki. 3. Nobena določba iz tega sporazuma se ne razlaga tako, da bi se od pogodbenice, vključno z njenimi naročniki, organi in revizijskimi organi, zahtevalo razkritje zaupnih informacij, če bi razkritje: (a) oviralo kazenski pregon; (b) lahko ogrožalo pošteno konkurenco med ponudniki; (c) posegalo v legitimne poslovne interese določenih oseb, vključno z varstvom intelektualne lastnine; ali (d) bilo kako drugače v nasprotju z javnim interesom. Člen XVIII Nacionalni postopki pregleda 1. Vsaka pogodbenica zagotovi pravočasen, učinkovit, pregleden in nediskriminatoren upravni ali sodni postopek pregleda, v katerem se lahko ponudnik pritoži zaradi: (a) kršitve sporazuma; ali (b) kadar ponudnik nima pravice, da bi se neposredno pritožil zoper kršitve določb tega sporazuma na podlagi nacionalnega prava pogodbenice, neizpolnjevanja ukrepov pogodbenice o izvajanju tega sporazuma, ki nastane v okviru kritih naročil, v katerih ima ali je imel ponudnik interes. Postopkovna pravila za vse pritožbe so v pisni obliki in splošno dostopna. 2. V primeru pritožbe ponudnika, nastale v okviru kritih naročil, v katerih ima ponudnik interes ali ga je imel v preteklosti, zaradi kršenja ali neizpolnjevanja obveznosti iz odstavka 1, pogodbenica naročnika, ki izvaja naročilo, spodbuja svojega naročnika in ponudnika, da poskušata najti rešitev za pritožbo s posvetovanjem. Naročnik vse take pritožbe obravnava nepristransko in pravočasno ter tako, da s tem ne posega v sodelovanje ponudnika v tekočih ali prihodnjih naročilih ali v njegovo pravico do popravnih ukrepov v okviru upravnega ali sodnega postopka pregleda. 3. Vsak ponudnik ima na voljo dovolj časa, da pripravi in vloži pritožbo, ki v nobenem primeru ni manj kot 10 dni od tedaj, ko mu je osnova za pritožbo postala znana ali je razumno, da bi mu postala znana. 4. Vsaka pogodbenica določi ali imenuje vsaj en nepristranski upravni ali sodni organ, ki je neodvisen od njenih naročnikov, da sprejme in pregleda ponudnikovo pritožbo v okviru kritih naročil. 5. Kadar pritožbo prvotno pregleda organ, ki ni organ iz odstavka 4, pogodbenica zagotovi, da lahko ponudnik pri nepristranskem upravnem ali sodnem organu, ki je neodvisen od naročnika, katerega naročilo je predmet pritožbe, vloži pritožbo na prvotno odločitev. 6. Vsaka pogodbenica zagotovi, da je odločitev organa za pregled, ki ni sodišče, predmet sodnega pregleda, ali ima postopke, ki zagotavljajo, da: (a) naročnik na pritožbo pisno odgovori in organu za pregled razkrije vse zadevne dokumente; (b) imajo udeleženci v postopku (v nadaljnjem besedilu: udeleženci) pravico, da so zaslišani, preden organ za pregled sprejme odločitev v zvezi s pritožbo; (c) imajo udeleženci pravico do zastopanja in spremljanja; (d) imajo udeleženci dostop do vseh postopkov; (e) imajo udeleženci pravico zahtevati, da postopek poteka v javnosti in da smejo nastopiti priče; ter (f) organ za pregled svoje odločitve ali priporočila sprejme pravočasno, v pisni obliki in ta vključujejo pojasnilo razlogov za vsako odločitev ali priporočilo. 7. Vsaka pogodbenica sprejme ali ohrani postopke, ki zagotavljajo: (a) hitre začasne ukrepe, ki omogočajo, da imajo ponudniki še naprej možnost sodelovanje pri naročilih. Ti začasni ukrepi lahko povzročijo začasno prekinitev postopka naročanja. Postopki lahko določajo, da se pri odločanju, ali naj se takšni ukrepi uporabijo, upoštevajo prevladujoče škodljive posledice za zadevne interese, vključno z javnim interesom. Pravični razlog za neuporabo ukrepov se poda pisno; in (b) kadar organ za pregled ugotovi, da je prišlo do kršitve ali neizpolnjevanja obveznosti v skladu z odstavkom 1, popravni ukrep ali nadomestilo za izgubo ali škodo, ki je lahko omejena bodisi na stroške za pripravo ponudbe bodisi na stroške za pritožbo, lahko pa vključuje oboje. Člen XIX Spremembe in popravki v zvezi s kritjem Obvestilo o predlagani spremembi 1. Pogodbenica obvesti Odbor o vsakem predlaganem popravku, prenosu naročnika iz ene priloge v drugo, umiku naročnika ali drugi spremembi njenih prilog k Dodatku I (za vse našteto se v nadaljnjem besedilu uporablja: sprememba). Pogodbenica, ki predlaga spremembo, v obvestilo vključi: (a) za vsak predlagan umik naročnika iz njenih prilog k Dodatku I pri izvajanju njenih pravic na podlagi tega, da je bil vladni nadzor ali vpliv na krita naročila naročnika dejansko odpravljen, dokazila o takšni odpravi; ali (b) za vse druge predlagane spremembe informacije o verjetnih posledicah spremembe za medsebojno dogovorjeno kritje, določeno v tem sporazumu. Ugovor na obvestilo 2. Vsaka pogodbenica, na katere pravice lahko v skladu s tem sporazumom vpliva predlagana sprememba, sporočena v skladu z odstavkom 1, lahko obvesti Odbor o kakršnem koli ugovoru na predlagano spremembo. Take ugovore se sporoči v 45 dneh od datuma pošiljanja obvestila pogodbenicam in navajajo razloge za ugovor. Posvetovanja 3. Pogodbenica, ki predlaga spremembo, in vsaka pogodbenica, ki je vložila ugovor, si prizadevata ugovor rešiti s posvetovanji. Pri takih posvetovanjih pogodbenica, ki predlaga spremembo, in pogodbenica, ki je vložila ugovor, obravnavata predlagano spremembo: (a) v primeru obvestila v skladu z odstavkom 1(a) v skladu z vsemi okvirnimi merili, sprejetimi v skladu z odstavkom 8(b), ki opredeljujejo dejansko odpravo vladnega nadzora nad naročnikovimi kritimi naročili ali vpliva nanje; in (b) v primeru obvestila v skladu z odstavkom 1(b) v skladu z vsemi merili, sprejetimi v skladu z odstavkom 8(c), ki se nanašajo na stopnjo kompenzacijskih prilagoditev, ki se ponudijo za spremembe, z namenom ohranjanja ravnovesja med pravicami in obveznostmi ter primerljive ravni medsebojno dogovorjenega kritja, določenega v tem sporazumu. Popravljena sprememba 4. Če pogodbenica, ki predlaga spremembo, in vsaka pogodbenica, ki je vložila ugovor, rešita nasprotovanje s posvetovanji in pogodbenica, ki predlaga spremembo, popravi svojo predlagano spremembo kot rezultat teh posvetovanj, pogodbenica, ki predlaga spremembo, o tem obvesti Odbor v skladu z odstavkom 1, vsaka takšna popravljena sprememba pa začne veljati šele po izpolnitvi zahtev iz tega člena. Izvajanje sprememb 5. Predlagana sprememba začne veljati samo, če: (a) nobena pogodbenica pri Odboru ne vloži pisnega ugovora na predlagano spremembo v 45 dneh od datuma razpošiljanja obvestila o predlagani spremembi v skladu z odstavkom 1; (b) so vse pogodbenice, ki so vložile ugovore, obvestile Odbor, da svoje ugovore na predlagano spremembo umikajo; ali (c) je preteklo 150 dni od datuma razpošiljanja obvestila o predlagani spremembi v skladu z odstavkom 1 in je pogodbenica, ki predlaga spremembo, pisno obvestila Odbor o svojem namenu, da spremembo izvaja. Preklic dejansko enakovrednega kritja 6. Če začne sprememba veljati v skladu z odstavkom 5(c), lahko vsaka pogodbenica, ki je vložila ugovor, prekliče dejansko enakovredno kritje. Ne glede na člen IV:1(b) se lahko preklic v skladu s tem odstavkom izvaja izključno za pogodbenico, ki predlaga spremembo. Vsaka pogodbenica, ki je vložila ugovor, pisno obvesti Odbor o vsakem takšnem preklicu najmanj 30 dni pred začetkom veljavnosti preklica. Preklic v skladu s tem odstavkom je skladen z vsemi merili, ki se nanašajo na stopnjo kompenzacijske prilagoditve in jih je Odbor sprejel v skladu z odstavkom 8(c). Arbitražni postopki za lažje reševanje ugovorov 7. Če je Odbor sprejel arbitražne postopke za lažje reševanje ugovorov v skladu z odstavkom 8, lahko pogodbenica, ki predlaga spremembo, in pogodbenica, ki je vložila ugovor, uveljavljata arbitražni postopek v 120 dneh od razpošiljanja obvestila o predlagani spremembi: (a) če nobena od pogodbenic ni uveljavljala arbitražnega postopka v časovnem obdobju: (i) začne ne glede na odstavek 5(c) predlagana sprememba veljati, ko je preteklo 130 dni od datuma razpošiljanja obvestila o predlagani spremembi v skladu z odstavkom 1 in je pogodbenica, ki predlaga spremembo, pisno obvestila Odbor o svojem namenu, da spremembo izvaja; in (ii) nobena pogodbenica, ki je vložila ugovor, ne sme preklicati kritja v skladu z odstavkom 6; (b) če pogodbenica, ki predlaga spremembo, ali pogodbenica, ki je vložila ugovor, uveljavljata arbitražni postopek: (i) ne glede na odstavek 5(c) predlagana sprememba ne začne veljati pred zaključkom arbitražnih postopkov; (ii) vsaka pogodbenica, ki namerava uveljaviti svojo pravico do kompenzacije ali preklicati dejansko enakovredno kritje v skladu z odstavkom 6, sodeluje v arbitražnem postopku; (iii) bi morala pogodbenica, ki predlaga spremembo, upoštevati rezultate arbitražnih postopkov pri izvedbi katere koli spremembe v skladu z odstavkom 5(c); in (iv) če pogodbenica, ki predlaga spremembo, ne spoštuje rezultatov arbitražnih postopkov pri izvedbi katere koli spremembe v skladu z odstavkom 5(c), lahko vsaka pogodbenica, ki je vložila ugovor, prekliče dejansko enakovredno kritje v skladu z odstavkom 6, če je vsak tak preklic skladen z rezultati arbitražnih postopkov. Naloge Odbora 8. Odbor sprejme: (a) arbitražne postopke za lažje reševanje ugovorov iz odstavka 2; (b) okvirna merila, ki dokazujejo dejansko odpravo vladnega nadzora nad naročnikovimi kritimi naročili ali vpliva nanje; in (c) merila za določanje stopnje kompenzacijske prilagoditve, ki se ponudi za spremembe v skladu z odstavkom 1(b), in dejansko enakovrednega kritja v skladu z odstavkom 6. Člen XX Posvetovanja in reševanje sporov 1. Vsaka pogodbenica z razumevanjem obravnava vsa stališča druge pogodbenice do katere koli zadeve, ki vpliva na izvajanje tega sporazuma, in dopušča dovolj možnosti za posvetovanje v zvezi z njimi. 2. Če katera koli pogodbenica meni, da je kakršna koli ugodnost, ki jo ima neposredno ali posredno v skladu s tem sporazumom, izničena ali okrnjena, ali je doseganje katerega koli cilja iz tega sporazuma ovirano zato, ker: (a) druga pogodbenica ali pogodbenice niso izpolnile svojih obveznosti v skladu s tem sporazumom; ali (b) druga pogodbenica ali pogodbenice izvajajo kakršen koli ukrep, ne glede na to, ali je v nasprotju z določbami tega sporazuma, se lahko z namenom doseganja vzajemno zadovoljive rešitve zadeve odloči za uporabo določb Dogovora o pravilih in postopkih reševanja sporov (v nadaljnjem besedilu: dogovor o reševanju sporov). 3. Dogovor o reševanju sporov se uporablja za posvetovanja in reševanje sporov v okviru tega sporazuma, razen da, ne glede na odstavek 3 člena 22 dogovora o reševanju sporov, vsak spor, ki izhaja iz sporazuma, navedenega v Dodatku 1 k dogovoru o reševanju sporov, z izjemo tega sporazuma, ne povzroči prekinitve koncesij ali drugih obveznosti v skladu s tem sporazumom, in kateri koli spor, ki izhaja iz tega sporazuma, ne povzroči prekinitev koncesij ali drugih obveznosti v skladu s katerim koli drugim sporazumom, navedenim v Dodatku 1 dogovora o reševanju sporov. Člen XXI Institucije Odbor za vladne nabave 1. Ustanovi se Odbor za vladne nabave, ki ga sestavljajo predstavniki vseh pogodbenic. Odbor izvoli svojega predsednika, sestaja pa se po potrebi, vendar najmanj enkrat letno, s čimer omogoča pogodbenicam, da se posvetujejo o vseh zadevah v zvezi z izvajanjem tega sporazuma ali z uresničevanjem njegovih ciljev, in opravlja vse naloge, za katere je pooblaščen s strani pogodbenic. 2. Odbor lahko ustanovi delovne skupine ali druga pomožna telesa, ki izvajajo funkcije, ki jim jih naloži Odbor. 3. Odbor vsako leto: (a) pregleda izvajanje in delovanje tega sporazuma; in (b) obvesti Generalni svet o svojih dejavnostih v skladu s členom IV:8 Sporazuma iz Marakeša o ustanovitvi Svetovne trgovinske organizacije (v nadaljnjem besedilu: Sporazum STO) ter o razvoju v zvezi z izvajanjem in delovanjem tega sporazuma. Opazovalke 4. Vsaka članica STO, ki ni pogodbenica tega sporazuma, je upravičena do sodelovanja v Odboru kot opazovalka, če predloži Odboru pisno obvestilo. Vsaka opazovalka v STO lahko Odboru predloži pisno zahtevo za sodelovanje v Odboru kot opazovalka, Odbor pa ji lahko dodeli status opazovalke. Člen XXII Končne določbe Sprejetje in začetek veljavnosti 1. Ta sporazum začne veljati 1. januarja 1996 za tiste vlade[1], katerih dogovorjeno kritje je zajeto v prilogah k Dodatku I tega sporazuma in ki so s podpisom sprejele Sporazum dne 15. aprila 1994 ali so do zadevnega datuma Sporazum, ki ga je potrebno ratificirati, podpisale in Sporazum nato ratificirale pred 1. januarjem 1996. Pristop 2. Vsaka članica STO lahko pristopi k temu sporazumu pod pogoji, za katere se dogovorijo zadevna članica in pogodbenice, pri čemer se ti pogoji navedejo v sklepu Odbora. Pristop se izvede z deponiranjem pristopne listine, ki navaja tako dogovorjene pogoje, pri generalnem direktorju STO. Ta sporazum začne za državo, ki pristopi k njemu, veljati trideseti dan po deponiranju pristopne listine. Pridržki 3. Nobena pogodbenica ne sme podati pridržkov v zvezi s katero koli določbo tega sporazuma. Domača zakonodaja 4. Vsaka pogodbenica najpozneje od datuma začetka veljavnosti tega sporazuma zagotovi skladnost svojih zakonov, predpisov in upravnih postopkov ter pravil, postopkov in praks, ki jih uporabljajo njeni naročniki, z določbami tega sporazuma. 5. Vsaka podpisnica sporoči Odboru vse spremembe svojih zakonov in predpisov, ki se nanašajo na ta sporazum, ter glede izvajanja takšnih zakonov in predpisov. Prihodnja pogajanja in prihodnji delovni programi 6. Vsaka pogodbenica si prizadeva za izogibanje uvajanju ali ohranjanju diskriminatornih ukrepov, ki izkrivljajo odprto naročanje. 7. Najpozneje v treh letih od datuma začetka veljavnosti Protokola o spremembi Sporazuma o vladnih nabavah, sprejetega 30. marca 2012, in nato v rednih presledkih pogodbenice nadaljujejo pogajanja, da bi izboljšale ta sporazum, pri čemer postopno zmanjšujejo in odpravljajo diskriminatorne ukrepe, in dosegle največje možne razširitve njegovega kritja pri vseh pogodbenicah na podlagi vzajemnosti in ob upoštevanju potreb držav v razvoju. 8. (a) Odbor si bo še naprej prizadeval za olajšanje izvajanja tega sporazuma in pogajanj iz odstavka 7, in sicer s sprejetjem delovnih programov za: (i) obravnavo malih in srednjih podjetij; (ii) zbiranje in razširjanje statističnih podatkov; (iii) obravnavo trajnostnega naročanja; (iv) izključitve in omejitve v prilogah pogodbenic in (v) varnostne standarde pri mednarodnem naročanju. (b) Odbor: (i) lahko sprejme sklep, ki vsebuje seznam delovnih programov za dodatna področja, ki se lahko redno pregleduje in posodablja, ter (ii) sprejme sklep o določitvi dela, ki ga je treba opraviti za vsak posamezni delovni program v skladu s pododstavkom (a) in vsaki delovni program, sprejet v skladu s pododstavkom (b)(i). 9. Po zaključku delovnega programa za uskladitev pravil o poreklu blaga, ki se izvaja v skladu s Sporazumom o pravilih o poreklu iz Priloge 1A Sporazuma STO, ter pogajanj o trgovanju s storitvami, pogodbenice rezultate tega delovnega programa in teh pogajanj ustrezno upoštevajo pri spremembi člena IV:5. 10. Najpozneje do konca petega leta od datuma začetka veljavnosti Protokola o spremembi Sporazuma o vladnih nabavah Odbor preuči uporabo člena XX:2(b). Spremembe 11. Pogodbenice lahko ta sporazum spremenijo. Odločitev o sprejetju spremembe in njeni predložitvi v sprejetje pogodbenicam, se sprejeme soglasno. Sprememba začne veljati: (a) razen kot je določeno v pododstavku (b), za tiste pogodbenice, ki jo sprejmejo, potem ko jo sprejmeta dve tretjini pogodbenic, in nato za vsako drugo pogodbenico, ko jo ta sprejme; (b) za vse pogodbenice, potem ko jo sprejmeta dve tretjini pogodbenic, če gre za spremembo, za katero je Odbor soglasno ugotovil, da je take narave, da ne bi spremenila pravic in obveznosti pogodbenic. Odstop 12. Vsaka pogodbenica lahko odstopi od tega sporazuma. Odstop začne veljati po preteku 60 dni od datuma, ko generalni direktor STO prejme pisno obvestilo o odstopu. V primeru takšnega obvestila lahko katera koli pogodbenica zahteva takojšen sklic seje Odbora. 13. Če pogodbenici tega sporazuma preneha članstvo v STO, preneha biti tudi pogodbenica tega sporazuma z začetkom veljavnosti na dan, ko preneha biti članica STO. Neuporaba tega sporazuma med posameznimi pogodbenicami 14. Ta sporazum se ne uporablja med dvema pogodbenicama v primeru, če ena od pogodbenic ne privoli v tako uporabo v času, ko druga sprejme ta sporazum ali pristopi k njemu. Dodatki 15. Dodatki k temu sporazumu so njegov sestavni del. Sekretariat 16. Storitve v zvezi s tem sporazumom opravlja Sekretariat STO. Deponiranje 17. Ta sporazum se deponira pri generalnem direktorju STO, ki vsaki pogodbenici nemudoma dostavi overjeno kopijo tega sporazuma, vsakega njegovega popravka ali spremembe v skladu s členom XIX in vsake spremembe v skladu z odstavkom 11 ter obvestilo o vsakem pristopu k njemu v skladu z odstavkom 2 in o vsakem odstopu v skladu z odstavkom 12 ali 13. Registracija 18. Ta sporazum se registrira v skladu z določbami člena 102 Ustanovne listine Združenih narodov. Dodatek I KONČNE PONUDBE POGODBENIC GPA za DODATeK I PRI POGAJANJIH O KRITJU GPA[2] KončnA ponudba Republike Armenije za Dodatek I (Besedilo v angleškem jeziku je edino verodostojno) PRILOGA 1 Vladni subjekti na centralni ravni Pragi: Blago 130 000 SDR Storitve 130 000 SDR Gradbene storitve 5 000 000 SDR Seznam subjektov: 1. Administration of the President of the Republic of Armenia (RA) 2. Administration of the National Assembly of the RA 3. Administration of the Government of the RA 4. Administration of the Constitutional Court of RA 5. Chamber of Control of the RA 6. Judicial Department of the RA 7. Office of the Public Prosecutor of the RA 8. Special Investigation Service of the RA 9. Office of the Human Rights Defender of the RA 10. Central Bank of the RA (Note 2) 11. Ministry of Agriculture of the RA 12. Ministry of Defence of the RA (Note 3) 13. Ministry of Diaspora of the RA 14. Ministry of Economy of the RA 15. Ministry of Education and Science of the RA 16. Ministry of Energy and Natural Resources of the RA 17. Ministry of Finance of the RA 18. Ministry of Foreign Affairs of the RA 19. Ministry of Healthcare of the RA 20. Ministry of Justice of the RA 21. Ministry of Labour and Social Affairs of the RA 22. Ministry of Nature Protection of the RA 23. Ministry of Sport and Youth Affairs of the RA 24. Ministry of Territorial Administration of the RA 25. Ministry of Transport and Communication of the RA 26. Ministry of Urban Development of the RA 27. Ministry of Culture of the RA 28. Ministry of Emergency Situation of the RA 29. National Security Service of the RA (Note 3) 30. State Security Service of the RA (Note 3) 31. State Revenue Committee of the RA 32. State Committee of the Real Estate Cadastre of the RA 33. State Nuclear Safety Regulatory Committee by the Government of the RA 34. State Property Management Department of the RA 35. General Department of Aviation of the RA 36. Police of the RA (Note 3) 37. Armenian Rescue Service 38. State Water Committee 39. State Science Committee 40. Central Electoral Commission of the RA 41. Public Services Regulatory Commission of the RA 42. Social Insurance Commission of the RA 43. State Commission for the Protection of Economic Competition of the RA 44. Civil Service Council of the RA 45. National Statistical Service of the RA 46. National Commission on TV and Radio of RA 47. Council of the Public TV and Radio of the RA 48. Marzpetaran of Aragatsotn 49. Marzpetaran of Ararat 50. Marzpetaran of Armavir 51. Marzpetaran of Gegharquniq 52. Marzpetaran of Lory 53. Marzpetaran of Kotayq 54. Marzpetaran of Shirak 55. Marzpetaran of Syuniq 56. Marzpetaran of Vayots Dzor 57. Marzpetaran of Tavush Opombe k Prilogi 1 1. Ta seznam zadeva vse vladne subjekte na centralni ravni in podrejene organizacije, za katere velja zakon o naročanju RA. 2. Centralna banka RA: Sporazum se ne uporablja za naročila ali pridobitve Centralne banke Republike Armenije, povezane s prodajo, odkupom in razdelitvijo javnega dolga, vključno s posojili in državnimi obveznicami ter dolžniškimi in drugimi vrednostnimi papirji. 3. Ministrstvo za obrambo RA, nacionalna varnostna služba RA, služba državne varnosti RA in policija RA: za te subjekte Sporazum krije le naročila naslednjih kategorij, ob upoštevanju odločitev Republike Armenije v skladu z odstavkom 1 člena III: FSC 22 Oprema za železnice 23 Motorna vozila, prikolice in kolesa (razen avtobusov iz 2310) 24 Traktorji 25 Deli opreme vozil 26 Plašči in zračnice za vozila 29 Oprema motorja 30 Oprema za mehanski prenos moči 32 Stroji in oprema za obdelavo lesa 34 Stroji za obdelavo kovin 35 Oprema za opravljanje storitev in trgovanje 36 Posebni industrijski stroji 37 Kmetijski stroji in oprema 38 Oprema za gradbeništvo, rudarstvo, izkopavanje in vzdrževanje avtocest 39 Oprema za ravnanje z materiali 40 Vrvi, kabli, verige in napeljave 41 Hladilne in klimatske naprave 42 Protipožarna, reševalna in varnostna oprema 43 Črpalke in kompresorji 44 Peči, naprave za uparjevanje, oprema za sušenje in jedrski reaktorji 45 Vodovodna, ogrevalna in sanitarna oprema 46 Oprema za prečiščevanje vode in čiščenje odpadnih vod 47 Cevi, cevovodi, gumijaste cevi in napeljave 48 Ventili 49 Oprema za delavnice za vzdrževalna dela in popravila 53 Železnina in snovi za brušenje (abrazivi) 54 Montažne konstrukcije in zidarski odri 55 Stavbni les, montažni les, vezan les in furnir 56 Konstrukcijski in gradbeni materiali 61 Električne žice ter oprema za električno energijo in njeno distribucijo 62 Svetlobna telesa in svetilke 63 Alarmni in signalizacijski sistemi 65 Zdravstvena, zobozdravstvena in veterinarska oprema ter pripomočki 66 Instrumenti in laboratorijska oprema 67 Fotografska oprema 68 Kemikalije in kemični izdelki 69 Pripomočki in naprave za usposabljanje 70 Oprema za obdelavo podatkov splošnega namena, programska oprema, zaloge in pomožna oprema 71 Pohištvo 72 Pohištvo in naprave za gospodinjstvo in poslovne prostore 73 Oprema za pripravo in postrežbo hrane 74 Pisarniški stroji, oprema za vizualne zapise in oprema ADP 75 Pisarniške potrebščine in naprave 76 Knjige, zemljevidi in druge publikacije 77 Glasbeni instrumenti, fonografi in radijski sprejemniki 78 Oprema za prosti čas in športna oprema 79 Oprema in pripomočki za čiščenje 80 Ščetke, barve, tesnila in lepila 81 Posode, embalaža in pripomočki za pakiranje 85 Izdelki za osebno higieno 87 Kmetijski pripomočki 88 Žive živali 91 Goriva, maziva, olja in voski 93 Nekovinski predelani materiali 94 Nekovinske surovine 96 Rude, minerali in njihovi primarni proizvodi 99 Razno PRILOGA 2 Vladni subjekti na podcentralni ravni Pragi: Blago 200 000 SDR Storitve 200 000 SDR Gradbene storitve 5 000 000 SDR Seznam subjektov: 1. Naslednji lokalni organi, kot so opredeljeni z zakonom RA o upravno-ozemeljski razdelitvi št. N-062-I z dne 7. novembra 1995: - Municipality of Yerevan - Municipality of Ashtarak, - Municipality of Aparan - Municipality of Talin - Municipality of Artashat - Municipality of Ararat - Municipality of Masis - Municipality of Vedi - Municipality of Armavir - Municipality of Vagharshapat - Municipality of Mecamor - Municipality of Gavar - Municipality of Chambarak - Municipality of Martuni - Municipality of Sevan - Municipality of Vardenis - Municipality of Vanadzor - Municipality of Alaverdi - Municipality of Akhtala - Municipality of Tumanyan - Municipality of Spitak - Municipality of Stepanavan - Municipality of Tashir - Municipality of Hrazdan - Municipality of Abovyan - Municipality of Byureghavan - Municipality of Eghvard - Municipality of Tsakhkadzor - Municipality of Nor Hachn - Municipality of Charentsavan - Municipality of Gyumri - Municipality of Artik - Municipality of Maralik - Municipality of Kapan - Municipality of Agarak - Municipality of Goris - Municipality of Dastakert - Municipality of Megri - Municipality of Sisian - Municipality of Qajaran - Municipality of Eghegnadzor - Municipality of Jermuk - Municipality of Vayq - Municipality of Ijevan - Municipality of Berd - Municipality of Dilijan - Municipality of Noyemberyan PRILOGA 3 Vsi drugi subjekti, ki naročajo v skladu z določbami tega sporazuma Pragi: Blago 400 000 SDR Storitve 400 000 SDR Gradbene storitve 5 000 000 SDR Vse pravne osebe (organi, ustanove in fundacije) javnega prava, zlasti: 1. nekomercialne (nepridobitne) državne organizacije ali organizacije na ravni skupnosti; 2. poslovne organizacije z več kot 50-odstotnim vladnim deležem ali deležem skupnosti; 3. javne službe, vključno s podjetji v sektorju gospodarskih javnih služb, katerih naročila ureja zakon o naročanju. Opomba k Prilogi 3 Ta seznam pravnih oseb javnega prava je objavljen v uradnem elektronskem biltenu o naročanju: http://www.procurement.am. PRILOGA 4 Blago Če ni drugače določeno, ta sporazum krije vse blago, ki ga naročajo subjekti iz prilog 1 do 3. PRILOGA 5 Storitve Ta sporazum krije vse storitve, ki so opredeljene v skladu z začasno osrednjo klasifikacijo proizvodov Združenih narodov (CPC), kot jo vsebuje dokument MTN.GNS/W/120. PRILOGA 6 Gradbene storitve Prag: 5 000 000 SDR za priloge 1, 2 in 3. Seznam ponujenih gradbenih storitev: vse storitve, navedene v Oddelku 51 CPC. PRILOGA 7 SPLOŠNE OPOMBE Naslednja splošna opomba se brez izjeme uporablja za ta sporazum, vključno za priloge 1 do 6. 1. Ta sporazum se ne uporablja za naročila kmetijskih proizvodov za pospešitev kmetijskih podpornih programov in programov prehranjevanja ljudi. KončnA ponudba Kanade za Dodatek I (Besedilo v angleškem in francoskem jeziku je edino verodostojno) PRILOGA 1 Subjekti zvezne vlade Če ni drugače določeno, ta sporazum krije naročila subjektov iz te priloge, ob upoštevanju naslednjih pragov: Pragi: 130 000 SDR Blago 130 000 SDR Storitve 5 000 000 SDR Gradbene storitve Seznam subjektov: 1. Atlantic Canada Opportunities Agency (on its own account) 2. Canada Border Services Agency 3. Canada Employment Insurance Commission 4. Canada Industrial Relations Board 5. Canada Revenue Agency 6. Canada School of Public Service 7. Canadian Centre for Occupational Health and Safety 8. Canadian Food Inspection Agency 9. Canadian Human Rights Commission 10. Canadian Institutes of Health Research 11. Canadian Intergovernmental Conference Secretariat 12. Canadian International Development Agency (on its own account) 13. Canadian International Trade Tribunal 14. Canadian Nuclear Safety Commission 15. Canadian Radio-television and Telecommunications Commission (on its own account) 16. Canadian Transportation Accident Investigation and Safety Board 17. Canadian Transportation Agency (on its own account) 18. Copyright Board 19. Correctional Service of Canada 20. Courts Administration Service 21. Department of Agriculture and Agri-Food 22. Department of Canadian Heritage 23. Department of Citizenship and Immigration 24. Department of Finance 25. Department of Fisheries and Oceans 26. Department of Foreign Affairs and International Trade 27. Department of Health 28. Department of Human Resources and Social Development 29. Department of Indian Affairs and Northern Development 30. Department of Industry 31. Department of Justice 32. Department of National Defence 33. Department of Natural Resources 34. Department of Public Safety and Emergency Preparedness 35. Department of Public Works and Government Services (on its own account) 36. Department of the Environment 37. Department of Transport 38. Department of Veterans Affairs 39. Department of Western Economic Diversification (on its own account) 40. Director of Soldier Settlement 41. Director, The Veterans' Land Act 42. Economic Development Agency of Canada for the Regions of Quebec 43. Hazardous Materials Information Review Commission 44. Immigration and Refugee Board 45. Library and Archives Canada 46. Municipal Development and Loan Board 47. National Battlefields Commission 48. National Energy Board (on its own account) 49. National Farm Products Council 50. National Parole Board 51. National Research Council of Canada 52. Natural Sciences and Engineering Research Council of Canada 53. Northern Pipeline Agency (on its own account) 54. Office of the Auditor General 55. Office of the Chief Electoral Officer 56. Office of the Commissioner for Federal Judicial Affairs 57. Office of the Commissioner of Official Languages 58. Office of the Coordinator, Status of Women 59. Office of the Governor General's Secretary 60. Office of the Superintendent of Financial Institutions 61. Offices of the Information and Privacy Commissioners of Canada 62. Parks Canada Agency 63. Patented Medicine Prices Review Board 64. Privy Council Office 65. Public Health Agency of Canada 66. Public Service Commission 67. Public Service Human Resources Management Agency of Canada 68. Public Service Labour Relations Board 69. Registry of the Competition Tribunal 70. Royal Canadian Mounted Police 71. Royal Canadian Mounted Police External Review Committee 72. Royal Canadian Mounted Police Public Complaints Commission 73. Social Sciences and Humanities Research Council 74. Statistics Canada 75. Statute Revision Commission 76. Supreme Court of Canada 77. Transportation Appeal Tribunal of Canada 78. Treasury Board Secretariat Opomba k Prilogi 1 Noben subjekt iz Priloge 1 nima pooblastila za ustanavljanje podrejenih subjektov. PRILOGA 2 Vladni subjekti na podcentralni ravni Če ni drugače določeno, ta sporazum krije naročila subjektov iz te priloge, ob upoštevanju naslednjih pragov: Pragi: 355 000 SDR Blago 355 000 SDR Storitve 5 000 000 SDR Gradbene storitve Seznam subjektov: *†ALBERTA Vsa ministrstva in agencije (vsi vladni oddelki ter agencije provinc, razni odbori, sveti in komisije province) province. Ta priloga ne vključuje: Legislative Assembly Legislative Assembly Office Office of the Auditor General Office of the Chief Electoral Officer Office of the Ethics Commissioner Office of the Information and Privacy Commissioner Office of the Ombudsman *†BRITANSKA KOLUMBIJA Vsa ministrstva, odbori, komisije, agencije in odbori province. Ta priloga ne vključuje zakonodajne skupščine. †MANITOBA Vsi oddelki, razni odbori in komisije province. †NOVI BRUNSWICK Vključeni so naslednji subjekti province: Chief Electoral Officer Clerk of the Legislative Assembly Communications New Brunswick Department of Agriculture and Aquaculture Department of Business New Brunswick Department of Education Department of Energy Department of Environment Department of Finance Department of Fisheries Department of Health Department of Intergovernmental Affairs Department of Justice and Consumer Affairs Department of Local Government Department of Natural Resources Department of Post-Secondary Education, Training and Labour Department of Public Safety Department of Social Development Department of Supply and Services Department of Tourism and Parks Department of Transportation Department of Wellness, Culture and Sport Executive Council Office Labour and Employment Board Language Training Centre New Brunswick Police Commission Office of Human Resources Office of the Attorney General Office of the Auditor General Office of the Comptroller Office of the Leader of the Opposition Office of the Lieutenant-Governor Office of the Ombudsman Office of the Premier †NOVA FUNDLANDIJA IN LABRADOR Vsi oddelki province. †SEVEROZAHODNO OZEMLJE Vsi oddelki in agencije ozemlja. Ta priloga ne krije naročil, za katera velja politika Severozahodnega ozemlja o spodbujanju podjetništva. *†NOVA ŠKOTSKA Vsi oddelki in službe province, ustanovljeni v skladu z zakonom o javni službi. Ta priloga ne vključuje nujne zdravstvene službe (oddelek ministrstva za zdravje) v zvezi z naročili, povezanimi s službo za prvo pomoč, vključno s telekomunikacijami za namene nujne zdravstvene oskrbe. †NUNAVUT Vsi oddelki in agencije ozemlja. Ta priloga ne krije naročil, za katere velja Nunavummi Nangminiqaqtunik Ikajuuti (politika NNI), niti naročil v okviru pogojev iz člena 24 ozemeljskih zahtev na zveznem ozemlju Nanavut. ONTARIO Vsa ministrstva province. Vključene so naslednje agencije: AgriCorp Centennial Centre of Science and Technology (Ontario Science Centre) Deposit Insurance Corporation of Ontario Metropolitan Convention Centre Corporation Niagara Parks Commission Ontario Clean Water Agency Ontario Financial Services Commission Ontario Immigrant Investor Corporation Ontario Mortgage and Housing Corporation Ontario Mortgage Corporation Ontario Northland Transportation Commission Ontario Tourism Marketing Partnership Corporation Ottawa Congress Centre Science North *†OTOK PRINCA EDVARDA Vsi oddelki in agencije province. Ta priloga ne krije naročil gradbenih materialov, ki se uporabljajo za gradnjo in vzdrževanje avtocest. *QUÉBEC Vsi oddelki province. Vključeni so naslednji javni organi: Agence d'évaluation des technologies et des modes d'intervention en santé Bureau d'audiences publiques sur l'environnement Comité de déontologie policière Commissaire à la déontologie policière Commissaire à la santé et au bien-être Commission consultative de l'enseignement privé Commission d'accès à l'information Commission d'évaluation de l'enseignement collégial Commission de l'équité salariale Commission de la fonction publique Commission de protection du territoire agricole du Québec Commission de toponymie Commission des biens culturels du Québec Commission des droits de la personne et des droits de la jeunesse Commission des partenaires du marché du travail Commission des transports du Québec Commission municipale du Québec Commission québécoise des libérations conditionnelles Conseil consultatif du travail et de la main-d'œuvre Conseil de la famille et de l'enfance Conseil de la justice administrative Conseil de la Science et de la Technologie Conseil des aînés Conseil des relations interculturelles Conseil des services essentiels Conseil du médicament Conseil du statut de la femme Conseil permanent de la jeunesse Conseil supérieur de l'éducation Conseil supérieur de la langue française Coroner Curateur public du Québec Directeur des poursuites criminelles et pénales Office de la protection du consommateur Office des personnes handicapées du Québec Office québécois de la langue française Régie des alcools, des courses et des jeux Régie des marchés agricoles et alimentaires du Québec Régie du logement Sûreté du Québec Ta priloga ne krije naročil: (a) kulturnih ali umetniških del in storitev; (b) storitev proizvodnje sadik; (c) za delo, ki ga na nepremičnini opravi izvajalec v skladu z določbami garancije ali jamstva v zvezi z n